Саҳнада бахтини топган Болливуднинг энг чиройли жуфтликлари » Скачать музыку бесплатно новинки музыки 2016-2017\nБолливуд олами доимо гўзал рақслари, оташин мухаббат қиссалари ва бетакрор қўшиқлари билан бизларни ўзига ром этиб келган. Кўплаб ҳинд актёр ва актрисалари саҳнада гўзал жуфтлик образларини моҳирона ижро этишга муваффақ бўлишади. Баъзида, биз уларни реал ҳаётда ҳам бирга бўлишса керак, деган ҳаёлга борамиз. Юлдузлар орасида кино олами орқали бир-бирини учратиб, ҳаёт йўлларини бир умрга боғлашга қарор қилган актёр ва актрисалар ҳам талайгина. Xabardor.uz нашри сизлар учун Болливуднинг энг чиройли жуфтликлари ўнталигини тузиб чиқди. Дхармендра ва Хема Малини Барчамиз учун севимли бўлган “Зита ва гита”, “Ўрмонлар қироли”, “Севимли Ража” фильмлари ёдингизда бўлса керак. Унда севишганлар образида намоён бўлган энг машҳур юлдузлар Дхармендра ва Хема Малини ҳаётда ҳам бирга бўлишни афзал билишди. Улар 1980 йилда оила қуришади. Мана, орадан 36 йил ўтган бўлса-да, уларнинг чинакам севгиси ҳамиша дилларда достон бўлиб келмоқда. Амитабх Баччан ва Жая Баччан Доимо гўзал актрисалар қуршовида бўлган Болливуд қироли Амитабх Баччан 1973 йилда актриса Жая Бхадури билан оила қуради. Жая Баччан турмуш қургач, кинони тарк этиб, ўзини оиласи ва фарзандларига бағишлайди. У доим Амитабхнинг актриса Рекха билан ишқий муносабатлари яна пайдо бўлишидан қўрқиб яшаганини кўплаб интервьюларда қайд этиб келган. Бироқ, жаноб Баччан ўз севгисига содиқ қолиб, аёлига ҳеч қачон ҳиёнат қилмаган. Риши Капур ва Ниту Сингх Раж Капурнинг ўғли РишиКапурни “Бобби”фильми орқали яхши биламиз. Актёр ҳамкасби Ниту Сингхни севиб қолади. Улар “Амар, Акбар ва Антони” фильмида бирга рол ижро этишган. 1980 йилда турмуш қурган бу жуфтлик барчага намунали оила сифатида ўрнак бўла олади. Шоҳрух Хон ва Гаури Хон Гаури Хон Шохрух билан танишган вақтлари санъатга ҳеч қандай алоқаси бўлмаган бўлса-да, эндиликда у турмуш ўртоғини қўллаб-қувватлаш мақсадида сценарий муаллифи ва продюссер сифатида Болливудда ижод қилмоқда. Гаурини бир кўришда севиб қолган Шохрух Хон 1991 йилда унга уйланишга қарор қилади. Уларнинг ҳозирда уч нафар фарзандлари бор. Абхишек Баччан ва Айшвария Рай Бу жуфтлик ҳақида ҳар қанча гапирсак, шунча оз. Айшвария ва Абхишекнинг турмуш қуриши ҳеч кимнинг ҳаёлига келмаган эди. Сабаби, у вақтларда Абхишек актриса Каришма Капурга унаштирилган, Айшвария Рай эса Салмон Хон билан ишқий муносабатларини ҳал этолмай, сарсон эди. Барча Салмон ва Айшвариянинг мухаббати бахтли якун топишини истар эди. Бироқ, натижа кутилмаган бўлди: 2007 йилда дунё гўзали Айшвария Баччанлар хонадонига келин бўлди. Кажол ва Ажай Девган Кажолни мухлислар жуда ҳам яхши танишади. Уни барча Шохрух Хон билан “Болливуднинг идеал жуфтлиги” дея эътироф этишар эди. Актриса чиндан ҳам ҳамкасби билан ҳаёт йўлини боғлади. Бироқ, Шохрух эмас, Ажай Девган билан. Улар энг бахтли ва бир-бирини доимо қўллаб-қувватлаб яшайдиган оила саналади. Икки нафар фарзанднинг онаси бўлган Кажолга Ажай Девган кинодаги фаолиятини давом эттириши учун ҳеч қандай таъқиқ қўймади. Карина Капур ва Саиф Али Хон Бу икки таниқли жуфтлик 2012 йилда оила қурди. Улар бир неча ижодий ҳамкорликдан сўнг пайдо бўлган мухаббат қиссаларини, ниҳоят никоҳ орқали тасдиқлашга қарор қилишди. Гарчи, Саиф Али Хон аввал Амрита Сингх билан турмуш қурган бўлса-да, бу уларга ҳеч қандай тўсиқ бўлмади. Акшай Кумар ва Твинкл Ханна Твинкл ва Акшайнинг турмуш қуриши ҳам Болливуд оламига чинакамига кутилмаган янгилик бўлган. Улар 2001 йилда оила қуришди. Твинкл Акшай учун яхши рафиқа бўлиш мақсадида, кино оламини тарк этиб, ўзини оилага бағишлади. Акшайга эса айнан оила қурганидан сўнг, ижодий фаолиятида катта ютуқларга эриша бошлади. Уларнинг Арав ва Нитара исмли фарзандлари бор. Дипика Падукони ва Ранвир Сингх Дипика Падукони ва Ранвир Сингхни “Рам ва Лила” фильми орқали жуда яхши танийсиз. Уларнинг фильмдаги бетакрор севги қиссалари ҳақиқий ҳаётга ҳам ўз таъсирини кўрсатди. Улар ҳинд ОАВ ва тадбирларида доим биргаликда намоён бўлишади. Уларнинг яқин орада турмуш қуриши ҳақидаги миш-мишлар ҳам йўқ эмас. Мухлислар актёрларнинг севги қиссаси Рам ва Лиланикидек ачинарли якун топмаслигига ишонишади. Алиа Бхатт ва Варун Дхаван 2012 йилда суратга олинган “Йил талабаси” бадиий фильми Болливудда чинакамига шуҳрат қозонди. Унда бош ролларни гавдалантирган Алиа Бхатт ва Варун Дхаван ҳаётда ҳам бирга яқин дўстларга айланишди. Шу сабабли режиссёрлар бу икки жуфтликни фильмларда бирга чиқишини хоҳлашади. Ҳозирда актриса ўзининг инстаграмдаги саҳифасида тез-тез Варун билан бирга тушган суратларини жойлаб борса-да, улар фақат дўстона муносабатда эканликларини таъкидлаб келади. Мухлислар эса аксинча, уларнинг тезроқ бир қарорга келишларини интизорлик билан кутишмоқда. Manba: xabardor.uz


Смартфонлар бозорида янги компания пайдо бўлди - www.Voydod.net\nСмартфонлар бозорида янги компания пайдо бўлди\nСмартфонлар бозорига HTC компаниясининг Британиядаги офиси собиқходимлари томонидан асос солинган “Kazam” компанияси чиқди.\nЯнги компания томонидан ишлабчиқарилган дастлабки телефонлар “Thunder” ва “Trooper” линейкалари доирасида сотилади. Уларнинг биринчисидан“Thunder Q4.5” ва “Thunder Q5.0” моделлари ўрин олди.\n“Q5.0” моделининг спецификациялариномаълум. Кичик модель эса ечими 854х480 пикселли 4,5 дюймли экран, тўрт ядроли 1,3 ГГц частотали процессор, 1 Гбоператив ва 4 Гб қўшимча ўрнатилган хотира, 8 мегапикселли камера ва microSD форматидаги флэш-карт учун слотбилан жиҳозланган.\n“Trooper” смартфонларининг функционалхусусиятлари рўйхатига икки ядроли ва 1,2 ГГц тактли частотага эга процессор, 512 Мб ОЗУ ва 4 Гб қўшимчаўрнатилган хотира кирди.\n“Kazam” телефонларининг барчаси "Android 4.2 Jelly Bean” операционтизимида ишлайди. Улар 3G, Wi-Fi ва Bluetooth технологияларини қўллайди ҳамда бир пайтнинг ўзида иккита SIM-картабилан ишлаш имконини беради. Ушбу қурилмаларнинг нархи ва релизларининг муддати ҳақида ҳозирча маълумотйўқ.


Шавкат Мирзиё ўзининг душмани деб ҳисоблайдиган оила аъзосини МТРК улуғлади, унинг раиси лавозимидан улоқтирилди. Абдураҳим Пўлатга нима? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:47 - Шавкат Мирзиё ўзининг душмани деб ҳисоблайдиган оила аъзосини МТРК улуғлади, унинг раиси лавозимидан улоқтирилди. Абдураҳим Пўлатга нима?\nБугун журналист Бобур Алихон Ўзбекистон Миллий Телерадиокомпанияси (МТРК) раиси этиб тайинланди. У шу пайтга қадар ярим йил раислик қилган Хуршид Мирзоҳиднинг биринчи ўринбосари бўлиб ишларди. Хуршид Мирзоҳид ишидан улоқтирилганини бугун бошқа бир хабаримизда тилга олган эдик.\nМаҳаллий сайтларнинг иддаосича, Хуршид Мирзоҳиднинг ишдан ҳайдалишига “Таҳлилнома” кўрсатувининг якшанба кунги сонида президенгт Шавкат Мирзиёнинг сиёсати бесўнақайларча улуғланиши, айни замонда, марҳум Ислом Каримнинг қўшни давлатлар билан яқин ўтмишдаги ташқи сиёсати кескин танқид қилингани сабаб бўлган. Хусусан, Президентининг Давлат маслаҳатчиси Хайриддин Султонга тегишли экани айтиладиган қўғирчоқ Кун.Уз сайти мазкур тахминни илгари сурганди.\nАммо президент маҳкамасига яқин манбаларнинг “Ҳаракат”га билдиришича, бу телерадиокомпания раисининг ишдан олиниши ҳақидаги Кун.Уз сайтининг иддаоси тўғри эмас. Асл сабаб - Ўзбекистон каналида академик Саидасрор Ғулом ҳақида кўрсатув берилгани ва, манбанинг айтишича, акаси Саидҳарор Ғулом бўлган бу тошкентлик олимлар хонадони Шавкат Мирзиёнинг узоқ йиллик душмани эканлигидир.\nАгар бу иддао тўғри чиқса, яъни МТРК раиси шу сабабдан ишдан улоқтирилгани аниқланса, бу – Шавкат Мирзиёнинг сиёсий ўлими бўлади.\nЯна ўша манбанинг билдиришича, Кун.Уз сайтини қўғирчоқликда айблаб келаётган “Ҳаракат” сайтининг раҳбари Абдураҳим Пўлатга бу сайт очилмайдиган қилиб қўйилибди. Абдураҳим Пўлатнинг айтишича, у Кун.Уз сайтига ҳар замонда бир марта у ҳали ҳам қўғирчоқ эканлигини кўриб қўйиш учунгина кириб турар экан. Унга шу кунларда Интернет браузерлардан биридан Кун.Уз сайти талаб қилгани учун унга блок қўйилгани ҳақида бир жумлалик билдириш келибди. Роса кулдим, дейди Абдураҳим Пўлат. Хоҳласам, бу ҳаромий сайтни уйимдаги бошқа компютердан ёки ўз компютеримдаги бошқа браузер орқали очоламанку.


Руҳият сиз рашкчимисиз ёки шошқалоқ… | Мулоҳаза қила оладиганлар учун.\nРуҳият сиз рашкчимисиз ёки шошқалоқ…\nАпрель 30, 2016 от mulohaza в Психологик тестлар // 1 Комментарий\nҲар бир инсон ҳарактери ўзига хос бир олам. Бу ҳақида билиш, янада унинг қирраларини кашф этиш қизиқ, албатта. Қуйидаги “Ҳаёт йўли рақами” деб номланувчи психологик тести ёрдамида сиз ҳарактерингизни қанчалик тўғри ёки нотўғрилигини текширишингиз мумкин.\nФақат ҳисоблашда адашмасликка ҳаракатқилинг. Масалан, агар киши 1990 йил 25 декабр санасида туғилган, яъни 25.12. 1990 бўлса, унда рақамларни бир хонали сон чиқмагунча қўшиб бораверамиз. Мисол учун: 2 + 5 + 1 + 2 + 1 + 9 + 9 + 0= 29 = 2 + 9 = 11= 1 + 1 = 2. Демак, мижоз рақами 2. Ана шу тарзда ўзингиз ҳақидаги тавсифлардан бохабар бўлишингиз мумкин.\nБу рақам куч, шухрат, ғайрат ва буюклик рамзидир. Улар ўзи танлаган йўлидан ҳеч қачон воз кечмайди. Ҳамма нарсада биринчи бўлишни хоҳлашади. Уларда туғма сардорлик қобилияти бор. Ҳаётга жиддий қарайдиган кишилар билан қизикишади. Севса ҳам “Севгининг кўзи кўр, кулоғи кар “деб айтилган нақл айнан шу инсонларга мос. Обрў-мансаб учун кўп нарсани қурбон этишга қодирлар. Улар орасида санъаткор ва сиёсатчилар кўп.\nЙигитлар: Қизиққон, ўзига ишонган, ҳаракатчан, қўрқмас, мард, тўғрикўнгиллидирлар. Қийин вазиятларда уларга ишониш мумкин. Ҳамма нарсани ўзи ҳал этишни, бағрикенглик қилишни ва буйруқ беришни жуда яхши кўради. Ҳаёти давомида уни ўраб турган нарсаларни эгаллашга, қўлга киритишга, ҳаммадан устун туришга интилади. У билан хаёт қизиқ, аммо тинчлик деган сурур йўқ.\nҚизлар: Ўзига ишонган, сабрли, ақлли, кучли ҳарактер соҳибаси, аммо ўжардир. Баъзан қизиққонлиги туфайли ўйламай иш қилиб қўяди. У ўзига фақат ўзига ишонади, атрофдаги вокеа-ҳодисаларни бошқариб боришга интилади, аммо ҳамма айтганини қилаверганларни ёқтиришмайди. Раҳбарлик хислатини кучли намойиш этишига қарамай баъзида ўзи буни тан олмаса ҳам, у меҳр-муҳаббатга ҳамда эътиборга муҳтож.\nБу рақам кайфиятда, ҳаракатларда, ўзини тутишида тенгликни ифодалайди. Юмшоқ ҳарактерли, ҳар қандай муаммолардан келишув излайдиган, кўп ўйлайдиган шахсларнинг мижоз рақамидир. Бу рақам ўт ва сув, ҳаёт ва ўлим, бойлик ва камбағаллик, яхшилик ва ёмонлик орасини хамда тенгликни ифодалайди. Улар яхши маслахатчи, режа тузувчидирлар аммо ижро этувчи эмас. Севги бобида ўзларининг керакликларини, уларни чексиз севишларини ҳис этиб турсалар, ҳаммаси яхши, аммо сал шубха пайдо бўлдими, тамом, рашкчи бўлиб анчагина ўйламай иш қилиб қўйишлари мумкин. Уларда тез-тез тушкунликка тушишга мойиллик бор.\nЙигитлар: Улар даврани, сухбатлашишни жуда яхши кўришади. Ишонувчан, атрофдагиларни ҳам ишонтира олишади. Доимо ўзгалар муаммолари билан яшашади, ўзгаришларга тез кўникишади. Улар билан муносабатда энг асосийси шошилмаслик. Афсуски, муносабатлар оғир, ташвишли, чалкаш бўла бошласа, ўз хаёлий дунёсига ёпиниб олишади.\nКизлар: Уларни аслида қанақа эканлигини янада яқинроқ танишиб билиш мумкин. Муносабатлар қанча очиқ, орада ишонч қанча кучли бўлса, ўзларини шунчалик бахтиёр ҳис этишади. Улар ўзгарувчан, аввалига кўрсатилаётган эътиборларни, гулларни, совғаларни қабул қилиб юриши, кейин бирдан фикрини ўзгартириб, орадаги муносабатларни тўхтатиши ҳам мумкин.\nБу рақамдаги шаҳслар бошқалардан тезроқ ўз ҳарактерларини намоён этишади. Улар янги билимларни тез ўзлаштиришади. Ўткир ва сезгир ақл соҳибидирлар. Иқтидорли, аммо олдига қўйган мақсадга эришиш йўлида фақат осон йўл ва фойдани излашлари асносида юқори чўққиларга эришолмай колиши мумкин. Харакатчан, хаётга ўта жиддий карамайдиган инсонлар. Ҳар қандай соҳани гуллатишади. Уларга ишониш мумкин, яхши дўст, сирдошдирлар.\nЙигитлар: Яхши суҳбатдош, қобилиятли, саргузаштларни, қалтис ишларни ёқтирадиган, ҳар қандай даврани қизита оладиган кишилар. У зерикишни, эркинлигини тўсиб қўйишларини ва ўзи устида бошқарувни кўтармайди. Биринчи учрашувда ўзи ҳақида энг яхши таассурот қолдиришга уринади. Орзу қилишни жуда яхши кўради. Маъсулиятсизликка мойиллиги бор. Аммо бундай инсон билан зерикиш нималигини билмайсиз.\nКизлар: Ақлли ва фаросатли, ҳаракатчан, самимий, ҳиссиётли, оптимист, орзулар ва истакларга жуда бой ҳарактерлидир. Фақат келажак билан яшайди. Кайфияти ўзгарувчан, чуқур мазмунли муносабатлардан хушламайди. У билан эхтиёткор бўлиб суҳбатлашиш зарур. Биринчи навбатда ўзини эхтиёжларини кондиришга уринади\nБу ракамдаги шахслар қобилиятли, ақлли, эхтиёткор, меҳнаткаш, қалтис ишлардан йироқда юришни афзал биладиганқшахслар. Улар ўз режалари, ғоялари билан юрадилар. Бошқаларнинг ёрдамисиз ҳамма нарсани ҳал этишни истайдилар. Кўпинча уларнинг ҳамма нарсани ўз қаричи билан ўлчаши келишмовчиликларга олиб келади. Оиласини кўз корачиғидек асрашади ва қадрлашади. Бу ракамдагиларда камдан кам романтик шахслар учрайди.\nЙигитлар: Улар яқинлари ва оиласига жуда боғланган. Оиласининг қадриятларини ва анъаналарини давом эттиришни ўз зиммасида деб ўйлайди. Ҳаётларининг моддий тарафини ошириш ташвиши билан юришади. Режа асосида юритадиган ҳаётини ўзгартиришни исташмайди.\nКизлар: Реалист, ҳамма нарсада ақл билан иш юритади. Оиласига жуда боғланган. Муносабатларда аниқлик ва ишончлиликни истайди. Исрофгарчиликни ёмон кўради ҳамда пулни беҳуда сарфламайди, аммо сифатли ва яхши нарсага пулни аямайди. Ҳарактеридаги инжиқликлар, ўжарликлар туфайли майда нарсалар устидан ҳам келишмовчиликларни намойиш этади.\nОптимист, фаросатли, дилкаш инсонлардир. Ҳамма нарсага қизиқиши туфайли саргузаштларни ёқтиради. Ҳарактерларида ҳиссиёт етакчилик қилади. Тадбир ва дўстлар даврасини севишади, баъзан кутилмаган хатти-ҳаракати билан атрофдагиларни ҳайрон қолдиришни яхши кўришади, ўзгаришлар янгиликларни яхши кўришади. Улар мехрибон, кўнгилли, аммо доимо аччиғи бурни устида туради. Бу тоифадаги инсонларни ҳақиқий кулоғи билан севадиган одамлар дейиш мумкин.\nЙигитлар: Ўзига ишонган, жуда ақлли, ҳиссиётли, адолатпарвар, романтик шахслар. Ҳеч қачон мақсадидан ортга чекинмайдиган, хурматталабдир. Ёмон тарафи – дангасалик ва ўзига талабчан бўлмаслиги бўлиши мумкин. Ёлғизликни ёмон кўради.\nКизлар: Ҳиссиётли, кўнгли бўш, кайфияти ўзгарувчан, ўйчан ва оқкўнгилдир. Шунингдек, уларда паришонхотирлик кучли. Сиз билан гаплашиб турган чоғ кўзларига боқсангиз хаёллари қаёқлардадир учиб юрганини кўрасиз. Доимо бировлардан маслаҳат сўрайдида, барибир ўз билганини қилади. Лекин кўпинча уларнинг қарорлари тўғри чиқади.\nБу рақамдаги шахслар ишончли, самимий, тўғрисўздир. Атрофдагиларда ўзларига нисбатан ҳурмат козонишни, эътибор каратишни жуда исташади. Дўстлари орасида бир-бирини тушуниш, қадрлашни сақлаб уларнинг ҳаётини яхшилашга харакат қилишади. Яхши дид соҳиблари, одамлар билан тез чиқишиб, келишиб кетишади. Унчалик ҳаракатчан эмаслар, Уларнинг қизиқиши кўпинча оила ва уй билан боғлиқ бўлиб, оилавий сокинликни исташади.\nЙигитлар: Меҳнаткаш, доимо барқарор муносабатларга интилади. Кўнгли нозик, олишдан кўра беришни маъқул кўради. Онасига жуда боғланган, оила ва уй у учун энг асосийси, салга аразлайди, танкидни эса кўтаролмай қаттиқ хафа бўлади. Севги бобида улар бутун борлиғи билан, аммо мантивни суриб севишади.\nКизлар: Ҳаётнинг ҳар қандай синовини бошини мағрур тутиб енга олади. Юзаки қараганингизда жуда совуқ, оғир-босиқ, ажралиб юришни маъкул кўрадигандек кўринсада, аслида, бу каттиқ қобиқ остида кўнгли нозик, ҳиссиётли инсон яширинган. Улар ёшлигида сода, самимий, тортинчоқ бўлишади. Ёши улғайган сари кўп фикрлайдиган, фақат ақл билан иш тутадиган бўлишади.\nБу рақам билим ва сирлар рамзидир. Бундай инсонлар шоиртабиат бўлишади, фақат озгина ғалатиликлар билан бирга, фараз дунёсига бой, акллидирлар. Бу рақам остида буюк бастакор, санъаткор, шоир, олим, файласуфлар туғилган. Уларнинг илҳоми ёлғизликни талаб этади. Уларни тушуниш қийин бўлиши мумкин. Аммо, яқиндан билганингиз сари ички дунёси қанчалар бой эканлигига гувоҳ бўласиз.\nЙигитлар: Бу ракамдаги кишиларни ички кучи ҳамда ҳаётга ва муҳаббатга жиддий қараши уларни совуқ ва ҳиссиётсиз кўрсатиши мумкин. Кўпинча фақат ўзини ўйлашади-ю, аммо муҳаббатни хис этишлари билан юмшоқ ва ҳиссиётли инсонга айланишади. Кутилмаган совғаларни ёктиришмайди. Ўзларининг хаёлларида яратган идеал парини учратсалар, танишишга ботинолмасликлари мумкин.\nКизлар: Улар бунга интилишмаса ҳам одамни тез ўзларига ром этишлари мумкин. Чуқур маъноли ва кучли муҳаббатни орзу қилишади. Уларни оддий гап отиш билан умуман ўзингизга қаратолмайсиз. Эркинликни афзал кўради. Баъзан идеал инсонлари ҳақидаги орзу-хаёллари ҳақиқатни кўришга тўсқинлик қилиши мумкин. Орзуга берилувчан шахс ҳисобланиб, ҳаётда ҳам шунга кўра яшайди.\nБу энг қийин ва тушунарсиз ракам. Уларни бир тарафдан мижоз рақами 4 бўлган шахсларга ўхшатиш мумкин, яна бир тарафдан бошқаларга ўхшамайдиган феъл-атвор соҳиблари дейиш мумкин. шунингдек, бу рақам ишбилармонлик, тадбиркорлик, ҳаётнинг ҳар соҳасида қўрқмасликни ифодалайди. Ўз мақсадларида йўлида ҳеч кимни, хатто ўзларини ҳам аяшмайди. Рақобатни жуда яхши кўришади. Улар кучли иродалари билан ягонадирлар. Оила учун ҳамма нарсани қурбон этишга тайёрлар.\nЙигитлар: Эркин, ўзига ишонган, кучли иродали шахслар. Одатда улар бир нарсага жуда боғланиб қолишни ёмон кўради. Ўз максадларига эришмагунча қўймайди. У негадир улар мехр-муҳаббатга ва эътиборга мухтож, аммо ўзи буни тан олмайди.\nКизлар: Қизиққон, иродали, кучли шахс. Юзаки совуқ кўринсада, аслида нозик кўнгил ва гўзал қалб соҳибаси. Муҳаббатда худбинлик қилмайди. Аммо ҳаётда буни ҳамма соҳада яққол намоён этади. Унга қараб “Севги ва нафрат орасида бир қадам” дейиш мумкин. Айтилмаган кечинмалар уни азоблайди. Ажабланарлиси, ўзига қийинчиликлар туғдиришни ёқтиради.\nБу рақам ўткир билим, кучли шахсларни ифодалайди.бу тоифо инсонларни санъат ҳамда ижод соҳасида омадлари юришади. Ижодкорлик, яратувчанлик қобилятлари, ишбилармонликлари ҳарбий соҳадан кўра ижод ва санъат соҳасида омадли кечади. Севги бобида эса ягонадирлар. Севгиси учун кўп нарсани қурбон этишга тайёр.\nЙигитлар: Бу рақамдаги шахслар кўп нарсани билади ва билишга интилади. Улар билан фалсафа, дунё билимлари ҳақида дилдан суҳбат қурсангиз орангиздаги муносабатлар яна ҳам яқинроқ ва узоқ давом этишини таъминлайсиз. Улар ҳаётда ўз йўлини топган, ўзини намоён эта оладиган шахсларга интилишади. Севги бобида севгини юрагидан кўра кўпроқ ақлида, ҳаёлот дунёсида мўжизакор туяди. Улардаги асосий камчилик реал ҳаётдан ажралиб юришга интилишларидир.\nҚизлар: Улар доимо ўз фикрлари, ғоялари билан юради. Кўп ақл ўргатади ва билимини намойиш этишга кўп ҳаракат қилади. Галерея, театр, тадбир ва кечаларни жуда яхши кўради. Ўзига яхши эътибор беради. Манманлик, худбинлик каби хислатлардан нафратланади.\nМақола 7 426 марта ўқилган\tпсихологиярақамлартест http://fashiongu.ru/kak-vyrovnyat-cvet-volos 1 Комментарий для Руҳият сиз рашкчимисиз ёки шошқалоқ…\nИюль 22, 2016 в 5:06 пп //\nОтветить\tsizlar tomondan berilgan bu ma`lumotlar menga judayam yoqdi…. To’g’risini tan olib aytganda judayam tog’ri va aniq ma`lumotlar berilgan menda hammasi mos keldi…. ma`lumotlar uchun raxmat….


2 Июн 2020 772\nКарантин даврида давлат бюджетидан тадбиркорлик субъектларининг ҳисоб варақларига 611,6 миллиард сўм келиб тушди. Бу товарларни экспорт қилишда қўшилган қиймат солиғининг ноль ставкасини қўллаган корхоналар учун қайтарилган ҚҚС суммасидир.\nИнқирозга қарши чоралар шароитда Давлат солиқ қўмитаси товарларни экспорт қилишда ноль ставкасини қўллаш натижасида ҳосил бўлган ортиқча ҚҚС миқдорини қайтариш тартибини сезиларли даражада соддалаштирди. Солиқ тўловчи ҚҚС ни қайтариш учун шахсий кабинети орқали ДСҚ га электрон шаклда мурожаат юбориши кифоя. Ҳужжатлар Давлат солиқ қўмитасининг ишчи гуруҳи томонидан тезлаштирилган тартибда кўриб чиқилади.\nЖорий йил 1 июнь ҳолатига ДСҚ томонидан 804 та ариза кўриб чиқилди. Шундан 194 таси Тошкент шаҳри, 102 таси Тошкент вилояти, 86 таси Андижон, 81 таси Наманган, 73 таси Бухоро вилояти ва 34 таси Қорақалпоғистон Республикаси ҳиссасига тўғри келади. 661,6 миллиард сўмлик 336 та ариза Молия вазирлигига юборилди. 468 та ариза асосланмаганлиги, шунингдек йўл қўйилган хато ва камчиликлари сабабли корхоналарга қайтарилди.\nМаълумот учун. 2020 йил 1 июлдан бошлаб солиқ органлари ҳисобланган солиқ суммасидан ҳисобга олинадиган қўшилган қиймат солиғи суммасининг ошиб кетиши натижасида ҳосил бўлган ҚҚС суммасини солиқ тўловчига қайтаришни амалга оширади. Яъни солиқ органлари ҚҚСни нафақат экспорт қилувчилар, балки бошқа ҚҚС тўловчиларига ҳам қайтарадилар, деб хабар беради ДСҚ матбуот хизмати.\n12 Июн 2020 1785\n8 Июн 2020 1565\n8 Июн 2020 1319\n14 Июн 2020 1192\n15 Июн 2020 1176\n18 Июн 2020 1083\n23 Июн 2020 1037\n12 Июн 2020 950\n10 Июн 2020 887\n24 Июн 2020 823\n13 Июн 2020 805\n10 Июн 2020 727


Ўзбекистондаги болалар канали таниқли "Венеранинг туғилиши" картинаси намойиши туфайли ҳундурланди\n21 Iyun 13:15 / Published in Жамият\nЁш ўзбек канали ижтимоий тармоқларда тазйиқлар учун узр сўраши керак эди. Дастурларнинг бирида буюк италиялик мумтоз классик Сандро Боттичелли томонидан Рим худолари ҳаётидан бир парча тасвирланган «Венеранинг туғилиши» деб номланган расм намойиш этилишида айбланган.\n«Сўнгги кунларда яқинда Ақлвой телеканалида намойиш этилган «Шахерезада» анимацион сериясининг иккита қисми жамоатчиликнинг катта норозилигига сабаб бўлди. Айтилмаган ҳикоялар” ва «Санъат — Одиссея». Биз афсус билан тан олишимиз керакки, биз болаларга янги нарсаларни, шу жумладан жаҳон маданий меросини, атрофдаги дунёни ўрганишга қизиқиш уйғотиш учун ривожланиш мазмунини танлаганимизга қарамай, мумкин бўлган баъзи эпизодлар ёш болалар учун номақбул деб топилган, инсон омили туфайли эфирга узатилган», — дея таъкидлади телеканал матбуот хизмати.\nМамлакатимизда таълим даражаси шунчалик пастки, фуқаролар мумтоз санъатнинг асосий асосларини билмайдими?\nТелеканал матбуот хизмати каналнинг янада яхшиланиши, қизиқарли ва маълумотлироқ бўлиши учун йул қўйилган хатолар ҳисобга олинишини таъкидлади. Бу бир нечта обсcурантистлар туфайли болаларимиз жаҳон маданиятидан узилиб қолишини англатадими?\nЯна бир нарса – бу ўпиш белгилар билан тортишиш. Бу ерда ғазабланиш ва назорат бутунлай бошқача характерга, турли хил маъноларга, турли хил маъноларга эга бўлади. Ўпиш белгилар билан эпизодларни ўтказиб юборган канал раҳбарияти билан суҳбат бўлиб ўтди.\n«Ушбу воқеа таҳлилидан сўнг телеканалнинг бутун жамоаси яна «Болаларни соғлиғига зарар етказувчи маълумотлардан ҳимоя қилиш тўғрисида «ги қонун талаблари тўғрисида хабардор қилинди ва қонун бузилган тақдирда интизомий чоралар қўлланилиши тўғрисида қатъий огоҳлантирилди, — таъкидлади канал раҳбариятида.\nКелажакда бундай хатоларнинг олдини олиш учун, дея таъкидлади телеканал, дубляж компаниялари билан қўшимча келишувларга эришилди. Энди улар исталмаган эпизодлар ҳақида хабар беришлари керак бўлади.\nTagged under: болалар канали, буюк рассом, Венеранинг туғилиши, италян, классик, РАСМ\nНима учун Юлдуз Усмоновадан Олий Мажлисдан чиқиб кетиш сўралган?\nТошкент вилояти: жиноятчиликка қарши курашиш учун қарийб 300 минг АҚШ доллари ажратилган\nМосква: Навалний устидан суд жараёни бошланди


ҚИЙИН, АММО МУҲИМ ҒАЛАБА! - Ўзбекистон овози газетаси\nҚИЙИН, АММО МУҲИМ ҒАЛАБА!\nФутбол бўйича Австралияда давом этаётган XVI Осиё чемпионати финал босқичи илк учрашувини ҳамюртимиз, ФИФА рефериси Равшан Эрматов бошқарди... Ўзбекистон миллий терма жамоаси мусобақани ғалаба билан бошлади...\n9 январь куни Мельбурн шаҳридаги «Rectangular Stadium»да «А» гуруҳидаги Австралия ва Қувайт терма жамоалари ўртасидаги баҳс билан «Осиё кубоги — 2015» учрашувлари бошланди. Бу спорт байрамининг биз учун қувонарли жиҳатларидан бири шундаки, Осиёнинг беш карра «Энг яхши ҳаками» номинацияси ғолиби, ФИФА рефериси, ҳамюртимиз Равшан Эрматов чемпионатнинг биринчи ўйинини бошқарди.\nУнинг фаолиятига бугун бутун жаҳон спорт жамоатчилиги юксак баҳо бермоқда. Жумладан, яқинда Халқаро футбол тарихи ва статистикаси федерацияси (IFFHS) томонидан эълон қилинган 2014 йилги дунёнинг энг яхши футбол ҳакамлари рўйхатида ҳамюртимиз бешинчи ўринни эгаллади.\nЭрматов ҳакамлик фаолияти давомида учинчи бор Осиё кубоги мусобақасида иштирок этмоқда. У 2004 ва 2011 йилги Осиё кубоги мусобақаларида ҳам ҳакамлик қилган. Жумладан, 2011 йили Қатарда бўлиб ўтган мусобақанинг Япония ва Австралия терма жамоалари ўртасидаги финал учрашувини юксак савияда бошқарганди.\nОсиё чемпионати финал босқичининг дастлабки учрашувида Австралия — Қувайт терма жамоалари куч синашди. Ҳисоб — 4:1. Ўйин давомида Равшан Эрматовга ён қанотларда ҳамюртимиз Абдуҳамидулло Расулов ва қирғизистонлик Баҳодир Қўчқоровлар ёрдам берди.\nШунингдек, мусобақага яна бир ҳамюртимиз, ФИФА рефериси Валентин Коваленко ҳам таклиф қилинган.\nЮртимиз футбол мухлисларини ҳаяжонга солган учрашув эса 10 январда ўтказилди. Шу куни дастлаб «А» гуруҳида Жанубий Корея — Уммон терма жамоалари ўзаро куч синашди — 1:0.\nСўнгра майдонга «В» гуруҳидан жой олган Ўзбекистон — КХДР футболчилари чиқди. Ушбу терма жамоалар бунгача беш маротаба ўзаро рўбарў келган. Шулардан учтасида ҳамюртларимиз зафар қучган, қолган икки ўйинда дуранг қайд этилганди. Шу боис ўйин олдидан аксарият мухлислар Миржалол Қосимов бош мураббийлик қилаётган мамлакатимиз футболчилари имкониятини юқори баҳолашаётган эди.\nГарчи учрашувни терма жамоамиз ҳужумкорлик билан бошлаган бўлса-да, рақиб дарвозасини ишғол этиш учун аксарият вазиятларда аниқлик етишмади. Танаффусга қадар ҳар икки жамоа ўз дарвозалари дахлсизлигини сақлаб қолди.\nИккинчи бўлимни ҳамюртларимиз бир мунча фаоллик билан бошлашди. Бу эса 62-дақиқада ўз самарасини берди. Терма жамоамиз сардори Сервер Жепаров қанотдан оширган тўпни Игорь Сергеев узоқ масофадан боши билан рақиб дарвозасига аниқ йўллади — 1:0. Ўйиннинг қолган дақиқаларида дарвозаларга бошқа тўп киритилмади ва Ўзбекистон миллий терма жамоаси Осиё кубогидаги дастлабки муҳим уч очкони ўз ҳисобига ёзиб қўйди.\n— Бугун муҳим ғалабани қўлга киритдик, — деди учрашувдан сўнг бош мураббий Миржалол Қосимов. — Бундай юқори савиядаги мусобақанинг бошланишида албатта, кучли ҳаяжон бўлади. Йигитлар ўзларини кўрсата олишди ва ғалабага эришдик. Ўзбекистондан шунча йўл босиб келган мухлисларимизга ҳам миннатдорлик билдираман. Уларнинг ҳам ғалабада ҳиссалари бор. Гуруҳдаги барча жамоалар кучли. Энди Хитой терма жамоасига қарши бўладиган ўйинга ҳозирлик кўрамиз. Охирги йилларда Хитойда ҳам футбол анча ривожланмоқда. Уларда битта футболчини ажратиб кўрсатиб бўлмайди, хитойликлар жамоавий ўйнашади. Навбатдаги ўйин олдидан футболчиларимиз хатти-ҳаракатларини чуқур таҳлил қиламиз ва фақат ғалаба учун майдонга чиқамиз.\nЭътиборлиси, қитъа чемпионати баҳсларини тўрт юз нафарга яқин ўзбекистонлик футбол мухлислари бевосита Австралия стадионларида туриб кузатишмоқда. Мусобақа ташкилотчилари томонидан ўтказилаётган танловда ҳозирча «Энг яхши мухлислар жамоаси» номинациясида ҳамюртларимизга тенг келадигани топилмаяпти.\nГуруҳнинг Хитой — Саудия Арабистони терма жамоалари ўйинида 1:0 ҳисоби қайд этилди.\nМусобақанинг қолган натижалари билан танишинг: «С» гуруҳи. Бирлашган Араб Амирликлари — Қатар — 4:1, Эрон — Баҳрайн — 2:0. «Д» гуруҳи. Фаластин — Япония — 0:4, Ироқ — Иордания — 0:1.\nБугун гуруҳ босқичининг иккинчи тур учрашувлари бошланади. Унда Қувайт — Жанубий Корея, Уммон — Австралия терма жамоалари майдонга тушади.\nҲамюртларимиз эса навбатдаги ўйинни эртага Хитой вакилларига қарши ўтказади. Шунингдек, мухлислар «В» гуруҳининг иккинчи баҳсида КХДР — Саудия Арабистони жамоалари ўйини гувоҳи бўладилар.


Автомобилда келган хорижликда COVID аниқланса – у Ўзбекистонга киритилмайди - 23.07.2021, Sputnik Ўзбекистон\nЧегарада коронавирус аниқланган хорижий давлат фуқаролари Ўзбекистон ҳудудига киритилмайди - махсус штаб. 23.07.2021, Sputnik Ўзбекистон\nТОШКЕНТ, 23 июл – Sputnik. Ўзбекистондан чегарасидан автойўл орқали кириб келаётганлар чет элликларда COVID-19 аниқланса республика ҳудудига киритилмайди, деб хабар қилди Коронавирусга қарши кураш штаби аъзоси Ботир Қурбонов АОКАда ўтказилган брифингда. "Расмий хабарлар"га асосан. Ўзбекистон Республикасида фаолият юритаётган ва Ўзбекистон Республикасида доимий истиқомат қилаётган чет эл фуқаролари ва фуқаролиги бўлмаган шахслар бундан мустасно саналади.Эслатиб ўтамиз, 20 июлдан бошлаб Ўзбекистон чегара назорат пунктларида барча кириб келаётган шахсларни ўз маблағлари ҳисобидан экспресс антиген таҳлил топширишлари ва манфий натижа қайд этилган ҳолдагина Республика ҳудудига киритилишига рухсат берилган эди.Экспресс-тест давомида Ўзбекистон фуқаролари ва Республикада яшашга рухсат берилган фуқароларда коронавирус инфекцияси аниқланганда – улар махсус шифохоналар ёки касаллик даражасига енгил бўлганда - уй шароитида даволанишга йўналтирилади.Шунингдек, Сўх, Шоҳимардон, Чўнқара, Тоштепа аҳоли пунктларида ашовчи Ўзбекистон фуқароларидан тест таҳлилларини топшириш талаб этилмайди.Мазкур тартиб алоҳида ҳудудларга кириб-чиқаётган Қирғизистон Республикаси фуқароларига тадбиқ этилади.Ҳар куни ишга қатнаётган Ўзбекистон ва Қирғизистон давлатлари ўртасида кунлик қатнаб, фаолият амалга ошираётган шахсларга алоҳида имтиёз берилди.\nчегара хизмати, чет эл фуқаролари, covid-19 умумжаҳон пандемияси\n12:30 23.07.2021 (янгиланди: 13:13 23.07.2021)\nЧегарада коронавирус аниқланган хорижий давлат фуқаролари Ўзбекистон ҳудудига киритилмайди - махсус штаб.\nТОШКЕНТ, 23 июл – Sputnik. Ўзбекистондан чегарасидан автойўл орқали кириб келаётганлар чет элликларда COVID-19 аниқланса республика ҳудудига киритилмайди, деб хабар қилди Коронавирусга қарши кураш штаби аъзоси Ботир Қурбонов АОКАда ўтказилган брифингда. "Расмий хабарлар"га асосан.\nЎзбекистоннинг автойўл чегараларида экспресс-тест таҳлилида мусбат натижа қайд этиладиган тақдирда, чет эл фуқаролари, Ўзбекистонда доимий яшашга рухсатномаси бўлмаган шахслар Республика ҳудудига киритилмайди, - дейилган хабарда.\nЎзбекистон Республикасида фаолият юритаётган ва Ўзбекистон Республикасида доимий истиқомат қилаётган чет эл фуқаролари ва фуқаролиги бўлмаган шахслар бундан мустасно саналади.\nЭслатиб ўтамиз, 20 июлдан бошлаб Ўзбекистон чегара назорат пунктларида барча кириб келаётган шахсларни ўз маблағлари ҳисобидан экспресс антиген таҳлил топширишлари ва манфий натижа қайд этилган ҳолдагина Республика ҳудудига киритилишига рухсат берилган эди.\nЭкспресс-тест давомида Ўзбекистон фуқаролари ва Республикада яшашга рухсат берилган фуқароларда коронавирус инфекцияси аниқланганда – улар махсус шифохоналар ёки касаллик даражасига енгил бўлганда - уй шароитида даволанишга йўналтирилади.\nШунингдек, Сўх, Шоҳимардон, Чўнқара, Тоштепа аҳоли пунктларида ашовчи Ўзбекистон фуқароларидан тест таҳлилларини топшириш талаб этилмайди.


Пан Ги Мунга мурожаат: "Ўзбекистондаги мажбурий меҳнат масаласини кўтаринг!" - BBC News O'zbek\nПан Ги Мунга мурожаат: "Ўзбекистондаги мажбурий меҳнат масаласини кўтаринг!"\nБМТ Бош котиби Пан Ги Мун 12 июнда Ўзбекистонга ташриф буюриши ва Президент Ислом Каримов билан учрашиши кутилар экан, бир қатор халқаро инсон ҳуқуқлари ташкилотлари жаноб Панга очиқ мактуб билан мурожаат қилишган.\nМактубга "Пахта кампанияси" номи остида имзо чеккан 38та ташкилот Пан Ги Мундан Тошкентдаги расмийларга мажбурий меҳнат борасида хавотир билдиришни ва бу каби тажрибани тўхтатишга ундашни сўраганлар.\nМактубда ёзилишича, Ўзбекистондаги инсон ҳуқуқлари мониторлари 2014 йилда ўзбек ҳукумати фермерларни пахта етиштириш режасини тўлдиришга мажбурлаган ва ўзининг камида 1 миллиондан ошиқ фуқароларини пахта теришга мажбурлаган.\nУнда айтилишича, халқаро босим ортидан ҳукумат болалар меҳнатини кескин камайтиришга мажбур бўлди ва 2014 йилда болалар меҳнатидан оммавий равишда қўлланилмади.\n"Аммо, ҳукумат бунинг ўрнини босиш учун катталарни кўпроқ меҳнатга мажбур қилди, бу эса таълим ва тиббиёт соҳасига ёмон таъсир қилди, ҳамда фуқаролар ва бизнесга нисбатан таъмагирликни оширди. 2015 йил баҳорида ҳукумат яна пахта далаларидаги ўтоқ ишлари учун болалар, ўқитувчилар, ҳамширалар ва бошқа бюджет корхоналари ишчиларини жалб қилди", - дейилади мурожаатномада.\nУнда мазкур ҳолатларни ёритишга уринаётган мустақил журналистлар ва ноҳукумат ташкилотлари вакилларининг Ўзбекистон ҳуқуқ-тартибот органлари қўлида таҳқирлангани, қўрқитилгани ва қамалганига ҳам эътибор қаратилади.\n"Масалан, Муҳаммад Бекжонов ва Аъзам Фармоновлар ҳукуматнинг мажбурий меҳнат ва бошқа инсон ҳуқуқларини бузиш ҳолларини ҳужжатлаштиришди ва сохта айблар билан 16 ва 19 йилни қамоқда ўтадилар. Ўтган ой ҳукумат жаноб Фармоновнинг жазо муддатини қўшимча 5 йилга узайтирди. 31 май куни милиция далаларда мажбурий меҳнатни ҳужжатлаштираётган инсон ҳуқуқлари монитори Елена Урлаевани қўлга олиб, таҳқирлади", - дейилади баёнотда.\nМуаллифлар Пан Ги Мунга унинг Ўзбекистонга сафари у ердаги мажбурий меҳнат борасидаги ташвишларни Каримов маъмуриятига етказишдек муҳим имконият эканини эслатишган.\nМактуб муаллифлари орасида Human Rights Watch, Ўзбек-олмон инсон ҳуқуқлари форуми, Environmental Justice Foundation, Responsible Sourcing Network каби нуфузли ташкилотлар бор.


Президент Абдулла Ариповга бўлган туҳматлар ҳақида гапирди | Qalampir.uz\nЖамият\t21 Январь 17:25 52105\nАввал хабар берганимиздек, бугун, 21 январь куни Ўзбекистон Республикаси Олий Мажлиси ва Сенатининг қўшма мажлиси Абдулла Нигматович Арипов номзоди бир овоздан Ўзбекистон Республикаси Бош вазирлигига тасдиқлангани ҳақида хабар берган эдик. Ушбу йиғилишда Президент Шавкат Мирзиёев Арипов номзодини Бош вазирликка кўрсатаркан, шундай дейди:\n“Бош вазир лавозимига номзод танлаш ва уни тасдиқлаш ҳақида гап борганда, бу ўта мураккаб ва масъулиятли вазифа эканини барчамиз яхши билишимиз керак. Бу ҳаёт-мамотимиз. Бош вазир одамларни ортидан инонтириб, ишонтириб биз кеча бугун айтган вазифаларни амалга ошириши бу жуда мураккаб ва масъулиятли вазифа. Ҳеч кимга сир эмас, бу лавозимга чуқур билим, катта тажриба, кенг тафаккур ва замонавий фикрлаш қобилиятига эга бўлган, энг асосийси, жонкуяр, фидойи, талабчан ҳамда ташкилотчи номзод танлашимиз зарур. Бу оғир масала.\nАлбатта, турли синовларда тобланган, жавобгарликни зиммасига олишга қодир, одамлар билан тил топиша оладиган, уларнинг ҳурматини қозонган, қисқача айтганда, кўпни кўрган ва жонкуяр одамни топиш анча оғир ва мураккаб вазифадир.\nБугун сизларнинг муҳокамангизга тақдим эталаётган номзод ўз фаолияти ва аввалги лавозимларда бажарган амаллари билан эл-юртимиз эришган ютуқларга муносиб ҳисса қўшган шахс бўлиши керак. Биз бу масала бўйича жуда кўп ўйлаб, тегишли маслаҳат ва кенгашлар ўтказдик. Жумладан Ўзбекистон Либерал-демократик партияси раҳбари ва фаоллари билан бир неча марта атрофлича маслаҳатлашиб олдик. Ҳамма масалалар, билдирилган фикр ва мулоҳазаларни инобатга олган ҳолда мен ушбу ўта масъулиятли лавозимга ҳам амалий соҳада, ҳам марказий идораларда кўп йиллик бошқарув кўникма ва тажрибасига эга бўлган, сўнгги уч йилда Бош вазир лавозимида фаолият кўрсатиб келаётган Абдулла Нигматович Арипов номзодини тавсия этаман”.\nПрезидент Шавкат Мирзиёев сўзида давом эта туриб, Абдулла Ариповни бир вақтлар Бош вазир ўринбосари бўлгани, туҳматлар сабаб лавозимдан озод этилганини хотирлади.\n“Абдулла Нигматович мана шу уч йилда кўп нарсаларни ўргандилар. Бош вазир ўринбосари бўлиб юриш у бошқа нарса нарса. Аммо Бош вазир бўлиб юриш ва катта-катта масалаларни ҳозирги шароитда бўйнига олиб ва уларни билан тил топишиб, ҳудудларни, тармоқларни ривожлантириш осон нарса эмас. Мен 14 йиллик ушбу лавозимда ўтирган ва уч марта қайта-қайта шу лавозимга тайинланган одам сифатида айтаманки, Бош вазирнинг юрагидан қандай ҳиссиётлар ўтаётганини мен сезаман. Нега десангиз, Абдулла Нигматовични мен 20 йилдан бери яхши биламан. Кўп йиллар ёнма-ён бўлиб ишлаганмиз. Ҳаётда кўп оғир туҳматлар бўлди ва бу туҳматларни ўзидан ўтказиб ҳеч қачон сингани йўқ. Шунинг учун мен лавозимга ўтирганимдан кейин Абдулла Нигматовични қайтарганим ҳам адолат нуқтаи назаридан бежиз эмас”, дейди Президент.\nМаълумот ўрнида, Абдулла Арипов 2005-2012 йилларда Ўзбекистон Республикаси Бош вазири ўринбосари лавозимида фаолият юритган. Ўша вақтларда ошкор этилмаган маълумотларга кўра, Абдулла Арипов Гулнора Каримова ва МТС иши ортидан туҳмат қурбони бўлиб, лавозимидан озод этилган.\nАбдулла Арипов Қўшма мажлис\n02 Апрель 13:06 46879\n02 Апрель 16:02 41197\n02 Апрель 16:25 39725\n04 Апрель 18:05 31022\n04 Апрель 14:33 29680


Меҳнат мигрантлари Ўзбекистонда қай тарзда пенсия олади? – Коммерсант.Уз\nМеҳнат миграцияси, одатда, бир неча йил давом этади. Ишчи чет элдан қайтганидан сўнг уч кун ичида ваколатли орган томонидан унинг паспортидаги чегарани кесиб ўтганлигини тасдиқловчи штамп асосида қайси мамлакатда ва қанча муддат ишлагани тўғрисида маълумотнома берилади. У Пенсия жамғармасига суғурта бадали тўлаш ва меҳнат дафтарчасига қайд киритиш учун асос бўлиб хизмат қилади, деб қайд этди Ташқи меҳнат миграция агентлиги Самарқанд вилояти филиали директори Абдуазиз Ҳафизов.\nХодим келажакда қанча пенсия олиш истагидан келиб чиққан ҳолда, Пенсия жамғармасига киритадиган суғурта бадали миқдорини ўзи белгилайди. Бунда ойлик тўлов миқдори энг кам иш ҳақининг бир бараваридан кам бўлмаслиги керак. Суғурта бадалларини нақд ёки нақдсиз тўлаш мумкин.\nЧет элда ишлаётган фуқаронинг меҳнат дафтарчаси унинг доимий яшаш манзили бўйича Пенсия жамғармаси бўлимида сақланади ва юритилади. Пенсия жамғармасига бадал киритилган давргина меҳнат стажига қўшилади. Шундай қилиб, фуқаролар агентлик орқали қайси мамлакатда ишламасин, меҳнат стажи тўплайди, суғурта бадалларини тўлайди ҳамда кексайганда ўзи учун муносиб пенсияни кафолатлайди.\nМиграция Агкнтлиги пенсия масаласи\nПредыдущая запись БМТ: Ўзбекистонда қор қоплонини муҳофаза қилиш лойиҳаси амалга оширилади\nСледующая запись Немецкая группа «Алин Кун» даст два концерта в Ташкенте\nМинэкономики отчиталось о завершении проектов на $5,2 млрд\nВ Узбекистане появится Университет журналистики и СМИ\nМинкультспорта разделено на министерство культуры и госкомитет по спорту


Миллий агентликнинг собиқ раҳбари Отабек Мусаев ўз вазифасидан озод қилинди. 20.08.2017, Sputnik Ўзбекистон\n14:47 20.08.2017 (янгиланди: 15:57 20.08.2017)\nМиллий агентликнинг собиқ раҳбари Отабек Мусаев ўз вазифасидан озод қилинди.\nТОШКЕНТ, 20 авг — Sputnik. “Ўзбеккино” миллий агентлигига бош директор этиб илмий-оммабоп фильмлар киностудияси раҳбари Фурқат Зокиров тайинланди, деб хабар қилмоқда Ўзбекистон24 телеканали.\nУндан ташқари “Жаҳон адабиёти” журналининг бош редактори Шуҳрат Ризаев “Ўзбеккино”директорининг биринчи ўринбосари лавозимига тайинланди. Низомий Жалолов иқтисодий масалалар бўйича Миллий агентлик директори ўринбосари лавозимида қолди.\nЭслатиб ўтамиз, «Ўзбеккино»нинг собиқ раҳбари, актер ва журналист Отабек Мусаев агентликка 2016 йилнинг январь ойидан буён раҳбарлик қилиб келаётган эди.


Қиш фаслида Афғонистонга халқаро озиқ-овқат ёрдами.\n16 январ 2021, Тошкент вақти: 16:38\nҲозир ноябр ойи ўртаси бўлишига қарамасдан Афғонистон пойтахти Кобулдан шимол томонда жойлашган Ҳиндикуш тоғ тизмасининг Пағмон тоғларини аллақачон оппоқ қор қоплаган. Бир-икки ҳафтадан кейин Афғонистоннинг қаҳратон қиш фасли бошланиб тоғлардаги довон йўллари беркилиб қолади.\nАфғонистонда фаолият олиб бораётган БМТ “Озиқ-овқат дастури” ва “Халқаро қизил хоч” ташкилоти каби ёрдам кўрсатувчи ташкилотлар мамлакатнинг етиш қийин бўлган олис минтақаларида яшовчи миллионлаб аҳоли очарчиликка дуч келмаслиги учун бир неча ойдан бери қаттиқ ишламоқда. Ушбу ташкилотлар жорий йилда Афғонистонга қайтган икки миллион афғонни ҳам боқиши керак.\nОзод Европа Озодлик радиоси мухбири Грант Поделконинг Кобулдан хабар қилишича, Афғонистонда 800 нафар ходими бўлган БМТ “Озиқ-овқат дастури” мамлакатда фаолият олиб бораётган энг йирик ёрдам кўрсатувчи ташкилот ҳисобланади. Ушбу ташкилот ходимлари 24 соат давомида тоғли минтақа аҳолисига озиқ-овқат жўнатиш ишлари билан шуғулланмоқда.\nБуркард Оберле БМТ “Озиқ-овқат дастури”нинг Афғонистон бўйича Кобулдаги директори бўлиб ишлайди. У “Озодлик” мухбирига берган интервьюсида: “Қишга тайёрланиш учун барча агентликларда етарли вақт бўлди. Одамлар қишдан эсон-омон чиқишлари учун уларга озиқ-овқат ва бошқа нарсалар керак. Одатда Афғонистонда том маънода қаҳратон қиш бўлади. Тайёргарлик кўришга вақт бўлгани учун бу йил очарчилик бўлмайди. Шахсан мен, қишдан чиқиш учун одамларнинг ўзида ва ёрдам кўрсатувчи ташкилотларда етарли ресурслар борлигига ишонаман”,-деди.\nМиллионлаб одамларни боқиш кераклигига қарамасдан Оберлей мамлакатда бу йилги вазият ўтган қишдагига қараганда анча яхшиланганини айтди. Унинг билдиришича, Афғонистон маркази, шарқий қисми, унга туташ минтақалар, шунингдек, сув сатҳидан 3000 метрдан ортиқ баландликда яшайдиган 1.3 миллион аҳолига БМТ “Озиқ-овқат дастури” 50.000 тонна ҳамда “Халқаро қизил хоч” ташкилоти 20.000 тонна озиқ-овқат етказиб беради. Тасаввур пайдо бўлиши учун Оберлей, 5.000та юк машинасига ортилган нўҳат, буғдой, ўсимлик ёғи, ун, қанд, туз, турли пишириқлар ва бошқа озиқ-овқат маҳсулотлари 50.000 тонна бўлишини айтди. У сўзида давом этиб, озиқ-овқат ёрдами ҳар бир кишига етиб боришини таъминлаш муҳим эканини таъкидлади.\nСузана Рико БМТ “Озиқ-овқат дастури”нинг Афғонистон бўйича директор ўринбосари. Рико, оиладаги ошхона ишлари билан одатда аёллар шуғулланишини, аммо, озиқ-овқат тақсимотига аёллар кўпинча йўлатилмаслигига Афғонистондаги ижтимоий чекловлар сабаб бўлаётганини айтди. Рико сўзида давом этиб: “Бу иш билан кўпинча эркаклар шуғулланади. Эркаклар уйига озиқ-овқат олиб боради ва оила аъзоларига бўлади. Агар бу ишни аёллар бажарса, улар янада адолатли йўл тутадилар. Афғонистонда бундай бўлиши учун хали анча вақт бор”,-деди.\nРико, БМТ “Озиқ-овқат дастури”нинг кўпгина вазифаларини қишлоқ кенгаши даражасидаги шўролар бажаришини айтди. БМТ “Озиқ-овқат дастури” ўз режаларини вақтида бажариб, Афғонистоннинг Кобулдаги ўтиш даври ҳукумати билан алоқаларини яхшилаётган бўлсада, дастур-нинг Афғонистон бўйича директори Буркард Оберле, айрим тушунмовчи-ликлар ва озиқ-овқат тақсимоти жараёни хусусида бошқача фикрлар ҳам борлигини тан олди.\nХусусан, унинг айтишича, ҳукуматдагилар Афғонистонга озиқ-овқатдан кўра нақд пул билан ёрдам кўрсатилса фойдалироқ бўлади, деб ўйлайдилар. Оберле: “Озиқ-овқатдан кўра нақд пул фойдалироқ бўлади, деган тушунча бор. Кўпгина ҳудудларда шу фикр тарафдорлари бор. Айни пайтда, бошқа минтақалар аҳолиси бозорлардан узоқда яшагани сабабли озиқ-овқат ёрдамини афзал кўрадилар. Агар уларга озиқ-овқат ёрдами кўрсатилмасдан нақд пул берилса, улар барибир ҳарид қилиш учун анча олисда жойлашган бозорга боришлари керак бўлади. Нақд пул кўпроқ бўлган жойда талабни қондириш учун савдогарлар нархларни ҳам оширадилар”,-деди.\nКамолиддин Низомий Қишлоқни қайта тиклаш ва ривожлантириш вазир ўринбосари бўлиб ишлайди. У Афғонистон ўтиш даври ҳукумати ва ёрдам кўрсатувчи гуруҳлар ўртасидаги алоқалар анча яхшиланганини тан олиб: “Биз нодавлат ташкилотлар вакиллари билан ҳар ҳафтада учрашамиз. Бу учрашувлар уларнинг идоралари ёки вазирлик биносида ўтиши мумкин. Мен шахсан иккита мана шундай учрашувда қатнашдим. Менимча, ўртамиздаги мувофиқлаштириш ишлари яхши йўлга қўйилган. Мен, бу жараён яна давом этишига умид қиламан”,-деди.


Жиззахда юк автомашинаси портлаши оқибатида 11 ёшли бола ҳалок бўлди - Zamin.uz\n25 июнь куни Жиззах вилоятининг Фориш туманида «Ўзбекистон» МФЙда яшовчи Б.М. «ПАЗ-3772» русумли юк автомашинасини «Кулба» МФЙ ҳудудидан ўтувчи «Ғаллаорол—Қўйтош—Фориш» йўлининг 87-километрида ҳайдаб кетаётганда салон қисмидаги газ трубкаси ёрилиши оқибатида портлаш содир бўлди.\nЭлектр симларининг қисқа туташуви натижасида салонда йиғилиб қолган газ ва ҳаво аралашмасидан чақнаш рўй бериб, ёнғин келиб чиқди. Бу ҳақда ИИВ жамоатчилик ва ОАВ билан алоқалар бошқармаси хабар берди.\nКўрилган чоралар натижасида ёнғин ўчирилди.\nПортлаш оқибатида 11 ёшли йўловчи С.Ғ. куйиш жароҳатлари олиб, воқеа жойида ҳалок бўлди. Унинг қариндоши, 13 ёшли О.Ғ. ва ҳайдовчи Б.М. куйиш жароҳатлари олиб, касалхонага ётқизилди. “Замин” янгиликларини “Telegram”да кузатиб боринг\nҚашқадарёда юз берган ЙТҲ оқибатида икки киши ҳалок бўлди\n9-07-2019, 13:35, Жамият\nСамарқандда ёниб кетган йўловчи автобус ҳақида ИИВ баёнот берди\n30-05-2019, 19:26, Жамият\n6-05-2019, 14:46, Жамият\nЖиззахда "Нексия" бетон тўсиққа урилиши натижасида ёниб кетди...\n16-08-2018, 17:40, Жамият


Шароф Рашидов туманидаги «Зарафшон» фермер хўжаликлари ҳудудий уюшмасидаги «Оқолтин камалаги» фермер хўжалиги деҳқонлари Жиззах вилоятида биринчилардан бўлиб йиллик режани бир теримда, 6 иш кунида бажаришди.\nШароф Рашидов тумани жорий йилдан янги «кластер» тизимида ишламоқда. Ўтган йили фермер хўжалигида йиллик режа 58 фоиз бўлганди, 2019 йилда эса йиллик режа 120 фоизга етказиб бажарилди, ўртача ҳосилдорлик 35 центнерни ташкил этди.\nKun.uz мухбирининг хабар беришича, «Оқ олтин камалаги» фермер хўжалигининг дала шийпонида бўлиб ўтган тантанали маросимда Шароф Рашидов тумани ҳокими Зойир Мирзаев ва вилоят ИИБ бошлиғи, генерал-майор Ғайрат Қодиров зафар маррасига етиб келган пахтакорларни ғалаба билан қутлаб, фермер хўжалиги раҳбари Воҳид Маҳкамовга мамлакатимизда ишлаб чиқарилган «Нексия-3» енгил автомобилининг калитини топширишди. Шунингдек, пахта теримида алоҳида хизмат кўрсатган пахтакорларга ҳам совғалар топширилди.\n«Даромадимиз ғалладан 140 миллион сўм бўлган бўлса, пахтадан 115 миллион сўм жами 255 миллион сўмни ташкил қилди. Бу маблағга юқори унумдор трактор олмоқчимиз.\nБугун муҳтарам Президентимизнинг совғаси «Нексия» автомашинасини қабул қилиб олдик, ҳосил байрамимиз ҳақиқий туйга айланди.\nЁшим 28да, отам бир умр қишлоқ хўжалик соҳасида ишлаган, оилада 12 кишимиз, лекин шахсий машинамиз бўлмаган. Буни отамга совға қилмоқчиман», — дейди фермер Воҳид Маҳкамов.\nШу куннинг ўзида мазкур фермер даласига туташ жойлашган «Жиззах замин сафоси» фермер хўжалиги ҳам шартномавий режани 105 фоизга бажарди. Мазкур фермер хўжалиги миришкорлари ҳам 30 гектар ерга чигит қадаб, қилган меҳнатлари самараси ўлароқ дастлабки 200 миллион сўмлик даромадни қўлга киритишди.\nБу хабар тўйга туёна бўлди, орадан ҳеч қанча вақт ўтмай бутун «Яхтанлик» маҳалла аҳли тўпланиб, ғолибларни қутлашди.\nҚашқадарёда тадбиркорлардан Бош вазир қабулхоналарига 6 176 та мурожаат тушган. Чироқчи ЭИЗда бирорта лойиҳа амалга оширилмаган


Соҳага оид нашрлар / 2021-06-08\nЎзбекистон Республикаси Президентининг 2021 йил 2 апрелдаги "Обод қишлоқ" ва "Обод маҳалла" дастурларини амалга ошириш бўйича қўшимча чора-тадбирлар тўғрисида” қарори ижроси бўйича Ангор туманининг “Юқори Таллимарон” маҳалласида тадбир бўлиб ўтди. Тадбирда Маҳалла ва оилани қўллаб-қувватлаш вазири ўринбосари Парпиев Ботир Раҳматович, вилоят ҳокимининг ўринбосари Таиров Фаррух Саломович, туман ҳокими Абдуллаев Шоҳжаҳон Бекмуратович иштирок этди. Шунингдек, туман сектор раҳбарлари, ҳоким ўринбосарлари, ташкилот бошлиқлари ҳамда турли соҳа вакиллари қатнашди. Тадбир аввалида Ботир Парпиев “Обод маҳалла” дастури асосида “Юқори Таллимарон” маҳалласида амалга оширилаётган ва қилиниши режалаштирилган ишлар бўйича топшириқ ва кўрсатмалар берди.\nШундан сўнг, ҳудудда амалга оширилаётган ишлар билан яқиндан танишди. Жумладан, маҳалладаги хонадонларда бўлиб, нуронийлар билан суҳбатлашди.\n-Маҳалламиз кўчалари кенгайтирилиб, тунги ёритиш чироқлари ўрнатилди. Уйлар таъмирланиб, ободонлаштириш, кўкаламзорлаштириш ишлари олиб борилмоқда. Юртимизнинг Янги Ўзбекистонга айланиб бораётганлигини маҳалламиз қиёфасининг ўзгариб бораётганлигида ҳам кўриб, гувоҳи бўлиб турибмиз. Биз нуронийлар бундан хурсандмиз, доимо мамлакатимизда тинчлик бўлсин, тараққиёт сари илдам қадам ташлашда давом этаверайлик дейди,-маҳалла фаолларидан бири Чори бобо Ярматов.\n“Юқори Таллимарон” маҳалласида амалга оширилган ҳашарда барча соҳа вакиллари фаол иштирок этди. Шу сабабли кун давомида 300 метр эски электр симлари ўрнига янгиси ўрнатилди. 150 метр ички йўлларга қум-шағал тушалди, 50 та хонадонга суюлтирилган газ балон етказиб берилди. 300 метрга сув қувури ётқизилди, 700 метр кўча ва ариқлар тозаланди. 40 тага яқин хонадондаги овулхона ва тандирхоналарда оҳаклаш ишлари олиб борилди. Бундан ташқари, 14-сонли умумтаълим мактабида ҳамда маҳалланинг янги биносида қурилиш ишлари давом этмоқда.


Оқ уй яқинида Дональд Трампнинг меҳмонхонаси очилди\n20:42 / 13.09.2016\nАҚШ президентлиги учун Республикачилар партиясидан номзод бўлмиш Дональд Трамп Вашингтондаги Оқ уй яқинида меҳмонхона очди. Бу ҳақда Reuters хабар тарқатган.\nTrump International Hotel меҳмонхонаси кўҳна бино ўрнида жойлашган. Таъмирлаш ишлари 2 йил давомида олиб борилган. Бу ишлар учун 200 млн доллар сарфланган. Меҳмонхонада мижозлар учун 263та хона мавжуд. Бундай хоналарнинг энг қимматбаҳосини бир кунга банд этиш 20 минг доллар туради.\nМеҳмонхонанинг очилиш маросими вақтида ҳудуд яқинида 40 нафар атрофидаги киши намойиш уюштириб, Трампни танқид қилишган. Улар сиёсатчининг Мексика билан чегарада муҳожирларга қарши девор барпо этиш ғоясига эътироз билдириб чиқишган.\nАҚШ ҳукумати билан музокаралардан кейин Трампнинг қизи Иванка Трампга тарихий бино 60 йиллик лизинг билан тақдим этилган. Иванка Трамп таъмирлаш ишлари ва бино дизайни билан шуғулланган.\nБинонинг асосий очилиш маросими октябрь ойида ўтказилиши белгиланган.\nCNN: Трампнинг ишончи пучга чиқди, Вашингтонда ваҳима пайдо бўлган\nЭронлик генерал Трампга жавоб қайтарди\nГермания компанияси Ўзбекистонга 100 млн доллар сармоя киритади


Алишер Қодиров гейларга нисбатан жазоларни кучайтиришни таклиф қилди | Qalampir.uz\nЖамият\t29 Март 14:45 11540\nАввалроқ, Тошкентнинг Амир Темур хиёбонида бесоқолбозлик – ЛГБТ тарафдорлари намойиши ўтказилиши режалаштирилган вақтда унга қарши бўлганлар тўплангани ва митинг уюштиргани ҳақида хабар берган эдик. Мазкур намойишда ИИББ маълумотига кўра, 12 киши ҳибсга олинган.\nОлий Мажлис Қонунчилик палатаси депутати – “Миллий тикланиш” демократик партияси раиси Алишер Қодиров мамлакатда ЛГБТни қўллаб намойиш уюштиришга уриниш бўлганига ўз муносабатини билдирди.\nДепутат бесоқолбозлик тарафдорларини сўтаклар деб атаб, бу ҳаракатларни миллатнинг фундаментал устунларига аниқ мақсадлар билан берилаётган зарба эканини таъкидлаган.\n“Шу кунларга ҳам етиб келдик, афсус... Ғурурсиз, шарафсиз ҳаётни ўлимдек кўрган миллатнинг эркаклари ичида ҳам эркакликдан маҳрум сўтаклар борлигини исботладингиз.\nТошкентда бесоқолбозларнинг провакацион митингини ўтказишга ҳаракатлар бўляпти. Бу провакацияга алданиб, эътироз учун йиғилганларнинг бир қанчаси суриштирувлар учун ушланган. Тартиббузарларга тегишли чора кўрилиши аниқ, лекин масала бошқа томонда... Оддийгина митинг ҳақида гап кетмаяпти. Бу миллат қадриятлари ва жамиятнинг фундаментал устунларига майда-майда, лекин йирик ниятлар билан урилаётган зарбадир”, деди Алишер Қодиров.\nДепутатга кўра, бу ҳолат Жиноят кодексининг 120-моддасини янада кучайтиришга эҳтиёж борлигини яққол кўрсатган.\n“Модда бесоқолбозлик, ЛГБТ ғояларини ҳар қандай шаклда тарғиб қилишни тақиқлаши керак. Албатта, жазо жуда юмшоқ. Бу модда санкциялари мажбурий даволаш, озодликдан маҳрум этиш, мамлакат фуқаролигини бекор қилиш, мамлакатдан бадарға қилишгача кўзда тутиши керак.\nЎзбекистон халқи сиздеклар билан бир давлатда яшашни истамаса, буни қонунда акс этиши кераклиги жуда ҳам табиий ҳолат”, дейди Қодиров.\nУ бесоқолбозлик тарафдорларини террорчиларга тенглаштирган ҳолда, ўзининг аччиқ гапларини ҳам айтиб ўтган.\n“Террорчилардек ғурурсизларнинг ҳам миллати бўлмайди! Сизларни рад этамиз! Ўзбекистон сиздеклар яшай олмайдиган юрт бўлиши учун ҳамма нарсани қиламиз. Миллатимизга оқ бўлинг, шарафсизлар!”, дея сўзини якунлаган Қодиров.\nАлишер Қодиров бесоқолбозлик\n07 Май 21:07 54820\n06 Май 15:23 40488\n08 Май 14:47 33704\n07 Май 13:54 28439\n06 Май 08:46 23146


21:17 / 18.01.2018 | Шухрат | 3756\nАссалому алайкум! Хурматли устозлар, мени анчадан бери бир масала қийнаб келади. Дам солдириш жоиз, аммо кимларга дам солдириш мумкин мумкинмаслигини билишга келганда инсон иккиланиб қолади. Тошкентнинг Бешқайрағоч дахасига яқин жойда бир домла бор. Қуръон оятларидан ўқиб дам солади, кўпчилик шифо топади. Жуда кўпчиликга бир вақтда дам солиб, хар бир инсонни исмини сўрайди. Расмга қараб хам дам солади. Ўша инсонни балки эшитгандурсиз, балки илгари хам савол тариқасида каналингизга ёзилгандир. У инсонга дам солдиришга боришимиз жоизми? Илтимос аниқлаштириб берингизлар. Устозимиз Шайх Ҳазратларининг «Ҳадис ва ҳаёт» китобларидаги дам солишга оид бўлган джузини ўқиганимдан кейин иккиланиб қолдик.\nВа алайкум ассалом! Биз ҳамма дам солувчиларни ҳам танивермаймиз, суриштиришга вақтимиз ҳам йўқ. Қуръон оятларидан дам солса жоиз, лекин расмга дам солишлари шаръан ножоиз. Бу фирибгарлик ҳисобланади. Расулуллоҳ соллаллоҳу алайҳи васаллам “Маккорлик ва фирибгарлик(соҳиби) дўзахдадир” деганлар. Тирик бўлатуриб ўзига дўзахни вожиб қилиб оладиган кишига дам солдириш тўғри эмас. Валлоҳу аълам!\nЎзини сочини олиш\nБилмасдан Аллоҳга ширк келтириш\nСавол! исломий такинчоклар хакида .


QR-кодлар ёрдамида нақд пулсиз ҳисоб-китоб қилиш: уни фаол жорий этишга нималар тўсқинлик қилмоқда? | NORMA.UZ\nQR-кодлар ёрдамида нақд пулсиз ҳисоб-китоб қилиш: уни фаол жорий этишга нималар тўсқинлик қилмоқда?\nQR-кодларни қўллаган ҳолда ўзаро ҳисоблашиш усуллари тобора оммалашиб бормоқда. Айни пайтда ушбу технологияни қўллашда муаммолар юзага келмоқда, уларни яқин орада ҳал этиш керак бўлади.\nВазирлар Маҳкамасининг 2015 йилда қабул қилинган «2016–2018 йиллар даврида Ўзбекистон Республикасида электрон тижоратни ривожлантириш концепциясини тасдиқлаш тўғрисида»ги 353-сон қарори ҳисоб-китобларнинг янги, шу жумладан QR-кодларни қўллашга асосланган усулларини жорий этишга замин яратди. Бугунги кунда уни амалга оширишнинг ҳуқуқий асослари белгиланмоқда. Масалан, Президентнинг 6.03.2019 йилдаги «Юк ва йўловчи ташиш тизимини тубдан такомиллаштириш чора-тадбирлари тўғрисида»ги ПҚ–4230-сон қарорида назарда тутилишича, йўналишсиз такси учун талаб этиладиган тўлов терминаллари махсус иловали қурилмаларга алмаштирилиши мумкин. Шу жумладан – иловали QR-кодлар сканерларига.\nТехнологиянинг қулайлиги шундаки, у стандарт тўлов қурилмаларидан фойдаланиш заруратидан халос этади. Истеъмолчида илова ўрнатилган смартфон ёки ҳар қандай бошқа мобил гаджет бўлишининг ўзи кифоя. Бу ҳолда сотувчига ижараси қимматга тушадиган тўлов терминали керак бўлмайди.\nКенг тарқалаётган технологиянинг яна бир ижобий жиҳати – банк пластик карталари персонал маълумотларининг хавфсизлиги. Ягона умумреспублика процессинг маркази банк карталарини сақловчиларни фирибгарлардан ҳимоялаш мақсадида ушбу маълумотларни ошкор этмаслик зарурлиги ҳақида доим эслатади. QR-кодларни қўллаган ҳолда амалга ошириладиган ҳисоб-китоблар ушбу муаммони ҳам ҳал этади, сабаби карта маълумотларини билдириш ёки ташқи қурилмаларга киритишни талаб этмайди.\nЯқин орада ушбу технологияни қўллаш соҳасини кенгайтирувчи янги ҳуқуқий ҳужжатлар чиқиши кутилмоқда. Бироқ уни татбиқ этибгина қолмай, такомиллаштириш ҳам лозим.\nНиятга етиш учун нима қилмоқ керак?\nQR-кодни қўллаган ҳолда ҳисоб-китоб қилиш учун сотувчининг коди ва харидорнинг мобил иловаси бир-бирига монанд – битта тўлов тизимига ёки банкка тегишли бўлиши керак. Бу муайян ноқулайликлар туғдиради. Ё харидор сотувчининг тўлов тизими аккаунтини олиши, ё сотувчи унга мослашиши керак бўлади. Бунинг учун у барча тўлов тизимларининг индивидуал QR-кодларини, ҳеч бўлмаганда – доимий мижозлари орасида оммабоп бўлганларини олишига тўғри келади. Бу ноқулай ва оқилона эмас. У ҳолда нима қилмоқ керак?\nМасалан, ягона индивидуал QR-кодни амалиётга жорий этиш мумкин. Битта савдо шохобчаси – барча ёки ҳеч бўлмаганда энг талабгир тўлов тизимларида ишловчи битта QR-код. Солиқ тўловчининг идентификация рақами (СТИР) асос бўлиб хизмат қилиши мумкин: у ҳар бир тадбиркорда бор бўлиб, ноёб саналади.\nБуни амалиётда қандай ташкиллаштириш мумкин? Бунинг камида иккита йўли бор:\n1. Тўлов тизимлари билан мобил иловалари QR-код ёрдамида ўзаро ҳисоб-китоб қилиш функциясига эга бўлган банклар ўртасидаги келишувга кўра қарор қабул қилиниши мумкин. Улар ушбу фаолиятни келгусида мувофиқлаштириш учун Кенгаш ёки исталган бошқа жамоат бирлашмасини тузишлари мумкин.\n2. Ягона тўлов QR-кодларининг яратилиши давлат регуляторларини рағбатлантириши мумкин. Масалан, HUMO миллий тўлов тизимини яратиш масалаларини ҳал этаётганда Марказий банкни. Зеро у энг такомиллашган ва хавфсиз бўлиши лозим.\nЯгона QR-коднинг жорий этилиши фойдаланувчиларни фирибгарлардан ҳимоялаш нуқтаи назаридан ҳам ўзини оқлайди. QR-кодлар қанча кам бўлса, фирибгарларнинг қўлига тушиш эҳтимоли ҳам шунча озаяди.\nЖаҳон амалиётида улардан фойдаланиб фирибгарлик қилиш ҳолатлари кўп учрайди. Билмаганларга кодлар бир-биридан фарқланмайдигандек кўринади, баъзилар айнан шундан ғаразли мақсадда фойдаланадилар. Натижада пул бошқа ёққа кетиши ёки гаджетингизги зарарли дастурлар тушиши мумкин.\nБизда бундай қилишнинг иложи йўқдек кўринади. Истеъмолчи QR-код ёрдамида ҳақ тўлаётганда счётига пул тушадиган олувчининг номини кўради. Пин-код киритилганидан кейингина пул ечилади. Шунда ҳам фирибгарлик қилиниши эҳтимоли мавжуд, тўлов тизимлари мутахассислари бунинг олдини олишлари шарт. Бу масалада хорижий тажрибага таяниш мумкин.\nМисол учун, Хитойдаги Alipay тўлов тизими сайтларни таниш функциясига эга, сканерланаётган QR-код зарарли ҳавола эканлигини аниқлаши мумкин. Таҳдидни аниқласа – фойдаланувчини хавф борлиги тўғрисида огоҳлантиради.\nТўлов тизимлари хавфсизлик масалаларига жиддийроқ муносабатда бўлишлари учун фирибгарликнинг ҳар бир исботланган ҳолати бўйича уларнинг жавобгарлик чораларини назарда тутиш лозим. Мисол учун, Alipay жабрланганларга етказилган бутун моддий зарарни қоплайди. Фирибгарлик далилларини тезкор текшириш ва жабрланганга пулини қайтариш имконини берадиган тизимларнинг яратилиши энг мақбул йўл саналади.\nЧек олишни унутманг!\nQR-код орқали тўлов технологиясини жорий этган айрим савдо ва хизмат кўрсатиш шохобчаларида терминал ёки касса аппарати йўқ экан, демак, чек бериш керак эмас деб ҳисоблайдилар. «Истеъмолчиларнинг ҳуқуқларини ҳимоя қилиш тўғрисида»ги Қонуннинг 10-моддасидаги қоидани унутмаслик ва унга риоя этиш лозим. Унда товарни ёки хизматларни назорат-касса машинасининг чеки ёки товар чекини бермасдан сотиш тақиқланади. Бундай чек – даъво билдирганда харидорнинг ҳуқуқ ва манфаатларини ҳимоя қилиш имконини берувчи ягона ҳужжат. Айнан у харид қилиш факти ва унинг қийматини белгилайди. Бинобарин, QR-кодлардан фойдаланган ҳолда ҳақ тўланганда харидорга қонун ҳужжатларида белгиланган барча мажбурий реквизитлар қайд этилган чек берилиши керак. Шунингдек унда сотилган товарлар санаб ўтилган бўлиши лозим.


Қирғизистонда қийноқлар машруълаштирилдими? Бир қонун ҳақида икки фикр - Фарғона.Ру ахборот агентлиги\n03:24 msk, 14 Июль 2020\nҚирғизистонда қийноқлар машруълаштирилдими? Бир қонун ҳақида икки фикр\n19.07.2007 20:02 msk\nҚирғизистонда айрим жиноятлар жиноий қонунбузарликдан маъмурий ҳуқуқбузарлик тоифасига ўтказилди. Жумладан, эндиликда “жиноят содир этган” шахсни қўлга олиш чоғида бу шахсга қасдан оғир тан жароҳати етказган ҳуқуқ-тартибот идоралари ходимларини жиноий жавобгарликка тортиб бўлмайди.\n“Жиноят содир этган кишини қўлга олиш учун зарур бўлган чора-тадбирлар чоғида ваколатлар ошириб юборилганда киши соғлиғига қасдан оғир ёки унча оғир бўлмаган зарар етказиш” бир ярим минг сўмдан икки минг сўмгача (39-52 АҚШ доллари атрофида) жарима солиниши мумкин. Қирғизистоннинг маъмурий ҳуқуқбузарликлар ҳақидаги кодексидаги янги моддада шундай дейилган.\nБиринчи фикр: “Қирғизистонда қийноқлар машруълаштирилди\nБундан келиб чиқадики, энди қирғизистонликлар уларни калтаклашларига, калтаклагандаям боплаб калтаклашларига тайёр бўлиб туришлари керак. Эндиликда милиционерлар ва бошқа куч ишлатар тузилмалар ходимлари керакли кўрсатмаларни мутлақо қонуний асосда ола биладилар. Бишкеклик адвокат Любовь Иванова шундай фикр билдирди. 32 йиллик тажрибага эга бўлган ҳуқуқшунос “мазкур янгилик ҳуқуқ-тартибот идоралари ходимларига кенг йўл очиб беради”, деб ҳисоблайди.\nЛ. Иванова: - Агар қонунни татбиқ этиш амалиёти бўлмаса, Олий суд пленуми қарори ёки республика парламенти тегишли комитетининг изоҳотлари бўлмаса, ҳар бир амалиётчи ҳуқуқшунос ўзига таклиф қилинаётган қонунни ўз ҳолича шарҳлай бошлайди. Шундай экан, бизнинг “шонли” милициямиз ходимлари бирор кишини қўлга олишда унга зарар етказган пайтда бу моддани қандай тушунишлари юзасидан фол очиб ўтирилмаса ҳам бўлаверади.\nМен мазкур ҳуқуқий меъёрларни тушунтириб беришлари учун шунчаки Жўғўрқу Кенешнинг (Қирғизистон парламенти) Конституцион қонунчилик, давлат тузуми ва қонунийлик бўйича комитетига мурожаат қилиш зарур, деб ўйлайман. Бунингсиз қўлга олиш чоғида ўз хатти-ҳаракатларини мазкур қонун билан оқлайдиган бу “ўртоқлар” ичидаги айрим кишилар билан курашиш мумкин бўлмай қолади.\nФарғона.Ру: - Мазкур қонун ҳозирги ҳолида қолса, Қирғизистонда қийноқлар машруълаштирилди, деб ҳисобласа бўладими?\nЛ. Иванова: - Ҳа, машруълаштирилди! Энди киши соғлиғига қасдан зарар етказиш, унга мушт тушириш мумкин бўлиб қолди. Бу энди ноқонуний хатти-ҳаракат бўлиб ҳисобланмайди, чунки қўлга олиш чоғида ёки бевосита қўлга олинганидан кейин у одам карахт ҳолатда беш-олти марта асфальтга боши билан урилди, дея билдириш мумкин.\nФарғона.Ру: - Агар бирор одам “қўлга олиш чоғида қаршилик кўрсатди”, дея уни “ҳе йўқ-бе йўқ” уриб ташланса, аҳвол жуда чатоқ экан-да?\nЛ. Иванова: - Бу ерда иш кўпроқ адвокатнинг инсофига боғлиқ. Агар адвокатни қўлга олишдан кейиноқ чақирсалар ва у тан жароҳатларини кўрган бўлса, у ҳолда биринчи сўроқ пайтидаёқ адвокат ўз ҳимояси остидаги одамнинг қаери шикастланганини ва қандай шикастланганини кўрсатиши керак.\nФарғона.Ру: - Сиз ўзингиз адвокатларимизнинг ҳалоллигига ишонасизми?\nЛ. Иванова: - Йўқ албатта. Тўқсон беш фоиз ҳолатда “чўнтак” адвокатлари жалб қилинади ишга.\nФарғона.Ру: - У ҳолда бу қонун қандай оқибатларга олиб келиши мумкин?\nЛ. Иванова: - Бундан буён Қирғизистонда қийноқларнинг машруълашишига олиб келиши мумкин. Ўзингиз ҳам буни яхши тушуниб турибсиз, фақат амалиётчи ҳуқуқшуносдан фикрингизни тасдиқлатиб олмоқчи бўлаяпсиз, холос...\nИккинчи фикр: “Бизда қонунлар яхши, ижрочилар чатоқ”\nКлассиклардан бири XVIII асрдаёқ: “Қонунларимиз муқаддас, фақат ижрочилар олчоқ”, деб айтган эди. Ана шу олчоқлар энди янги қонунни бажаришлари керак бўлади, чунки бу ишни қиладиган бошқа одам йўқ. Ҳуқуқшунос ва таҳлилчи Алмаз Эсенгелдиев ана шундай фикрда. “Войс оф фридом” жамоатчилик жамғармаси раҳбари иш қонуннинг қандай ёзилганида эмас, балки ҳуқуқ-тартибот идоралари ходимларининг ожизлигида, баъзан эса уларда махсус билимлар мутлақо йўқлигида, деб ўйлайди.\nА. Эсенгелдиев: - Мен қонуннинг бу меъёрида бирор-бир ёмон нарсани кўраётганим йўқ. Гап жиноят содир этган шахсни қўлга олишда ўз мажбуриятларини бажарувчи кишиларнинг қонунга нақадар мувофиқ ҳаракат қилишлари ҳақида бораётибди.\nФарғона.Ру: - Яъни, агар қўлга олиш чоғида бир кишини бошини ёрсалар, у ҳушини йўқотиб қўйса-ю лекин тирик бўлса, шу тўғри бўладими?\nА. Эсенгелдиев: - Бу қонунга мувофиқ иш бўлади, нима учун бундай бўлмаслиги керак?\nФарғона.Ру: - Бунинг қонунга мувофиқлигини қандай исботлаб бўлади?\nА. Эсенгелдиев: - Ахир қонунда ёзиб қўйилган-ку “ваколатларни ошириб юбориш қўлга олиш воситалари ва усулларининг жиноят содир этган шахс қилмиши хавфлилигига ҳамда уни қўлга олиш ҳолатларига очиқдан-очиқ номувофиқлиги бўлиб ҳисобланади” деб.\nФарғона.Ру: - Менинг саволим ҳар иккала ҳуқуқшуносга қаратилган – ўз ҳимоянгиз остида бўлган кишини қўлга олишда неча марта иштирок этгансиз?\nА. Эсенгелдиев: - Мана, масалан, мен бунинг қандай амалга оширилишини тахминан биламан. Аммо мен милиционер эмасман-ку.\nЛ Иванова: - Қўлга олиш чоғида қарийб иштирок этмаганман. Камдан-кам қатнашганман.\nФарғона.Ру: - У ҳолда, агар адвокат ўша ерда бўлмаса, кишининг нақадар қонуний усуллар билан қўлга олинганини ва “киши соғлиғига оғир ёки унча оғир бўлмаган зарар етказиш” нақадар қонуний бўлганини қаердан билса бўлади?\nЛ. Иванова: - Ахир милицияда қўлга олиш, ҳибсга олиш чоғида улар қўллашлари керак бўлган ички йўриқномалар, буйруқлар бор-ку. Ана ўшаларда милиционерлар ўзларини қандай тутишлари лозимлиги ёзиб қўйилган. Уларнинг хатти-ҳаракатлари ўша йўриқномаларга мувофиқ келадиган бўлиши керак.\nА. Эсенгелдиев: - Бу ерда қонунда ҳар доим тўғри нарсалар ёзилишидан келиб чиқилиши лозим. Уни амалда қандай бажарилиши эса бошқа масала. Ҳозирги милиция ходимлари етарли даражада билимли эмаслар, ҳозир аввалда бўлгани каби малака ошириш курслари ёки қанақадир ўқув семинарлари йўқ. Ҳозир аввалгидек ишга аҳлоқий-психологик хусусиятларга кўра танлаб олиш ҳам йўқ бўлиб кетди. Бунақа мезонлар йўқ бўлган жойда бу одамлар қонунга қараб ўтирмайдилар, янги моддалар ҳақида эшитганларидан сўнг эса уларга кенг йўл очилади. Фуқароларнинг ўзлари ҳам бу жиҳатдан у қадар саводли эмаслар, улар қонунларни билмайдилар.\nФарғона.Ру: - Демак, бу модда билан Қирғизистонда қийноқлар машруълаштирилди, деган фикрга қўшиласизми?\nА. Эсенгелдиев: - Мен қийноқлар демаган бўлардим, балки соғлиққа зарар етказиш, деган бўлардим.\nНима бўлганда ҳам, қийноқ дейсизми ёки бошқа нарсами, эндиликда кишини мутлақо қонуний асосда калтаклаш мумкин бўлиб қолди. Бу қийноқ деб баҳоланадими ёки соғлиққа етказилган зарар дебми – бу энди адвокатнинг салоҳияти ва тиришқоқлигига боғлиқ. Ҳар тугул, Қирғизистон Жиноят кодексига “қийноқлар” учун жавобгарлик кўзда тутилган модда киритилганидан бери ўтган тўрт йил мобайнида бирорта ҳам “азобловчи” судлангани йўқ.\nЭнди эса, янги қонунга мувофиқ, қирғизистонликлар ўзларига нисбатан қийноқлар қўлланилдими ёки соғлиққа қасдан зарар етказилдими – ана шуни чамалаб ўтиришларига тўғри келади. Бу эса “али хўжа, хўжа али” дегандек гап.\nҲуқуқшунослар билан “Фарғона.Ру” АА экспертлик кенгаши аъзоси, журналист Улуғбек Бобоқулов суҳбатлашди


Зиёрат туризми. Бухоро Конядек бўла оладими? | Azon.uz - Ахборот-таҳлилий портал\n964 19:35 19.08.2019\nТуркиянинг жануби-ғарбида жойлашган Коня шаҳри зиёрат туризми бўйича етакчи манзиллардан. Салжуқийлар салтанатининг пойтахти бўлган бу шаҳарда Мавлоно Жалолиддин Румий яшаб ижод қилгани, мақбарасининг шу ерда жойлашгани сабаб ҳар йили шаҳарни юз минглаб сайёҳ зиёрат қилади.\nЎзбекистонда ҳам зиёрат туризмини ривожлантиришга урғу берилар экан, бу борада Ислом цивилизациясининг марказларидан бири ҳисобланган Бухоро шаҳри Коня тажрибасига таяниши мумкинми?\nКоня ва Бухоро шаҳарлари ўртасида ўхшаш жиҳатлар талайгина. Ҳар иккиси ҳам ўз вақтида пойтахт бўлган, ислом маданияти тарихида ўзига яраша ўрни бор.\nКонядаги Салжуқ университети профессори Нажми Уяникнинг айтишиша, бир пайтлар Коня ва Марказий Осиё минтақаси, хусусан, ҳозирги Ўзбекистон ҳудудини маънавий ришталар ўзаро боғлаб турган. Марказий Осиёдаги исломий тариқатлар, маънавий мерос, меъморчилик анъаналари ва турмуш тарзи Конядаги ҳаётга ҳам таъсир кўрсатган.\n«Коня турк-ислом дунёсининг пойтахти бўлгани учун Самарқанд, Бухоро, Тошкент, Хивада пайдо бўлган ҳамда Имом Бухорий, Имом Мотуридий, Нақшбандий, Абдулхолиқ Ғиждувоний каби пешволар асос солган маънавий мерос шу ергача етиб келган. Албатта, Коня тарихида Мавлоно Жалолиддин Румийнинг ўрни беқиёс, у бағрикенгликни, қардошликни, бирдамликни тарғиб қилган», – дейди олим.\nДарҳақиқат, Коняни Румийсиз тасаввур қилиш қийин. Унинг қабрини зиёрат қилиш учун дунёнинг турли нуқталаридан турфа динлар ва маданиятлар вакиллари келади. Умуман, Коня шаҳри Туркияда зиёрат туризмининг муҳим марказларидан биридир: бу ерга ҳар йили ўртача 3 миллион сайёҳ келади.\nБухоро ҳам худди шундай зиёрат туризми марказига айланиши мумкинми? Ўзбекистон ҳукумати 2021 йилгача Бухорога келадиган хорижий сайёҳлар сонини икки баравар кўпайтиришни ва сайёҳлик хизматлари тушадиган даромадни 350 миллион долларга етказишни режалаштирган.\nЎзбекистонда ва, хусусан, Бухорода туризм секторининг нисбатан янги йўналиши ҳисобланувчи зиёрат туризмини ривожлантириш йўлида қандай муаммолар мавжуд?\nЎзбекистон бўйлаб зиёрат туризми хизматларини кўрсатувчи фирмалардан бирининг раҳбари Ғолиб Содиқов охирги пайтда хорижлик мусулмон сайёҳлар сони ортаётганини айтади.\n«Бироқ инфатузилма билан боғлиқ бир қатор масалалар бор, – дейди у. – Йўл бўйларида масжидлар сонини кўпайтириш, масжидларда аёллар намоз ўқиши учун шароит яратиш, меҳмонхоналар сонини орттириш ва ходимларининг исломий талабларга кўра кийинишини тартибга солиш, сув ва электр таъминотида узилишларнинг бўлмаслигини таъминлаш, шаҳарлараро транспорт қатновини яхшилаш, автомобиль ижарасини ривожлантириш шулар жумласидан».\nҒолиб Содиқов Бухородаги тадбирларни диний ва маънавий мавзулар билан чеклаш кераклигини айтади.\n«Зиёрат туризмини ривожлантирар эканмиз, бир нарсани тушунишимиз керак: зиёрат учун келган одам ўйин-кулги қилмайди. Биз зиёрат туризми деяпмиз, лекин Бухорода ҳар хил тадбирлар, модалар ҳафталиги ўтказиляпти. Бир масала сайтларга ҳам чиқиб кетди: Лаби Ҳовуздаги дискотека. Бу билан зиёратчиларни ўзимиздан совитамиз, яъни уларни келмайдиган қилиб қўямиз. Биз британиялик туристларнинг ўша дискотекани кўриб, четроқдан ўтиб кетишга ҳаракат қилишганига гувоҳ бўлдик. Улар қанақа қилиб Бухорода, мадрасалар атрофида дискотека бўлишини тушунишмади. Тушунишмайди ҳам. Улар Бухорони диннинг қуввати деб билишади. Тўғри, Совет даврида бу нарса йўқликка қараб кетди, лекин ҳозир ҳаммаси яхши, алҳамдулилла. Зиёрат туризмида дискотекалар билан ёки шунга ўхшаш нарсалар билан турист жалб қилиб бўлмайди. Ёки қайси шаҳарларда зиёрат туризми, қайси шаҳарларда оддий туризм ташкил этилишини ажратиб олиш керак», – дейди у.\nҒолиб Содиқов Ўзбекистонга келаётган зиёратчиларнинг талабларини қондириш учун ҳалол ошхоналарга эътиборни кучайтириш, уларнинг фаолиятини халқаро ҳалол стандартларга мослаштириш зарурлигини таъкидлайди.\n«Ҳар бир зиёратчи биздан мамнун бўлиб кетиши керак, ана шунда улар ўз танишларига Ўзбекистонни тавсия қилади», – дейди у.\nБухоро Коня Туркия Ўзбекистон\n2826 12:45 18.07.2020\n1115 15:29 16.07.2020\n2627 23:30 29.04.2020\n1322 14:52 28.04.2020\n1383 11:28 28.04.2020


Жиноятчиликнинг олди олинади\nҚозоғистон ломбардларига мулкини топшираётган одамларни суратга тушириб олиш энди мажбурий бўлади\n«Ломбардлар бизда доим ноқонуний асосда ишлаб келган. 1997 йили Миллий банк низом қабул қилди, у аллақачон эскирган. Хуллас, улар ҳозирги кунда ўғирланган қимматбаҳо буюмлар савдоси билан шуғулланадиган ўринга айланди.\nИстаган одам бировнинг буюмини ўғирлаб, шу заҳоти топшира олади. Бошқа давлатларда бунга йўл қўйилмайди, биз Россия, Германия, Ўзбекистон ва бошқа давлатлар тажрибаларини ўргандик. Шу сабабли қонунчиликка ўзгаришлар киритдик, у жорий йилнинг май ойида қабул қилинди. Ушбу қонунга мувофиқ, Миллий иқтисодиёт вазирлиги ломбардлар тўғрисида низом ишлаб чиқади. Германиядаги каби, бизда ҳам энди бирон буюмини топшираётган одамни суратга тушириб олиш мажбурий бўлади ва улар бизга юборилиб, бир базада сақланади. Биз бу ишни қонунийлаштириб, тартибга келтирамиз, албатта. Шунда жиноятчилар ўғирланган буюмларни бу жойларга топшира олмайдилар», деди журналистларга Қалмуханбет Қасимов Қозоғистон ва Россия ички ишлар бирлашган ҳайъати мажлиси натижалари бўйича ўтказилган брифингда.\nВазир жиноятчилик муаммоларидан ташвишда\n«Жиноятчилик муаммолари ҳақида икки оғиз сўз. Энг катта муаммо – телефон ўғирлиги. Нега? Чунки, бир бозорда ўғирланган телефонни иккинчи бозорда ҳеч қийинчиликларсиз сотиб юбориш мумкин.\nОператорларимиз эса, у телефонни сотиб олган одамнинг номига расмийлаштириб, рўйхатдан ўтказиб беришади. Яъни, улар жабрланувчининг ўзини қонуний равишда ўғрига чиқаришади. Ақл бовар қилмайдиган иш бу. Европада бу мумкин эмас, бизда эса – мумкин. Шунинг учун бизда телефон ўғирлиги «урчиб» боряпти» – таъкидлади вазир.\nШунингдек, Қ. Қасимов 2019 йилнинг 1 январидан бошлаб уяли телефонлар хусусий идентификация рақами бўйича рўйхатдан ўтказилишини эслатди. Шу билан ўғирлик тўхтайди, дея ишонч билдирди вазир. Ҳозир телефон ўғирлиги мамлакатимиздаги ўғирликларнинг 15-20 фоизини ташкил қилади.\nВазирнинг таклифини Бош прокурор ҳам қўлламоқда\nБош прокурор Жақип Асанов ломбардлар муаммосини 2017 йил март ойида қонунчиликни таъминлаш, ҳуқуқ тартиботни мустаҳкамлаш, жиноятчиликка қарши кураш ва ҳуқуқбузарликларни олдини олиш бўйича мувофиқлаштириш кенгаши мажлисида кўтариб чиққан. У ломбардга буюм ўтказаётган одамнинг бармоқ изларини олиб қолишни тавсия қилди.\n«Баъзи бир ломбардларга исм-шарифингни айтмай истаган нарсангни сотиб кетишинг мумкин. Ваҳоланки, у ерга қиматбаҳо буюм ўтказаётган ҳар бир одамни суратга тушириб олиш шарт. Ҳар бир ломбардда видеокамера бўлиши керак. Менимча, бу уларнинг тадбиркорлик фаолияти эркинлигига халақит бермайди. Ишончим комил, биз бу билан Конституция талабларини бузаётганимиз йўқ, аксинча, унинг ҳимоясини кучайтирмоқдамиз. Таклифларимизни Ҳукуматга йўллаймиз. Бизни қўллашади, деб умид қиламан», – деган эди Бош прокурор шу тадбирда.\n«Казахстанская правда»дан, 2018-08-13, 10:36 178


Мамлакатдаги тракторларнинг ярми хизмат муддатини ўтаб бўлгани маълум бўлди\n24 октябр 2020, Тошкент вақти: 23:29\nЎзбекистонда шу кунда 241 мингта қишлоқ хўжалик техникаси, шундан 52 мингта трактор мавжуд. Тракторлар билан таъминланганлик даражаси сабзавот ва полизчиликда – 54 фоиз, боғдорчилик ва узумчиликда – 48 фоиз, чорвачиликда – 55 фоизни ташкил этади. Шундан боғдорчиликка ихтисослашган тракторларнинг 57 фоизи, транспорт тракторларининг 41 фоизи, ҳайдов тракторларининг 31 фоизи ўз хизмат муддатини ўтаб бўлган.\nБу маълумотлар 6 август куни Ўзбекистон Республикаси Олий Мажлиси Қонунчилик палатасида ўтказилган навбатдаги "Ҳукумат соати"да очиқлангани тўғрисида палата матбуот хизмати хабар қилди.\nҚишлоқ хўжалиги вазирлиги вакилининг "Ҳукумат соати"да билдиришича, мева-сабзавотчиликка ихтисослашган кластерларда 2019-2025 йилларда 100 мингдан ортиқ янги қишлоқ хўжалиги техникаси, жумладан, 18 минг 744 та мева-сабзавотчиликка мослаштирилган техникалар ишлаб чиқарилиб, жойларга етказиб бериш белгиланган.\nШунингдек, республикада ишлаб чиқарилган замонавий техника сотиб олишда қийматини 15 фоизини субсидиялаш ҳамда банк кредити ёки лизингга сотиб олинган техникалар бўйича фоиз ставкаларининг 50 фоизини давлат томонидан қоплаб бериш механизми жорий этилган.


Китоб ўқишнинг 21 фойдаси ҳақида - Уч илдиз\nby Тўлқин Эшбек · 01.03.2017\nЎқинг аъло, бўлинг доно, дейди дилдан Дониш домла.\n1 Март 2017 Sharh.uz\nМутолаа асабни тинчлантиради.\nАсабингизни тинчлантириш учун сайр қилиш ёки мусиқа тинглашни афзал кўрасизми? Сассекс университети олимлари эса бунинг ўрнига китоб ўқишни тавсия қилишади. Китоб ўқиш асабни тинчлантиришда энг самарали усул экан. Атиги олти дақиқа китоб ўқиш асабийлашишга барҳам беради.\nМутолаа уйқусизликдан қутулишга ёрдам беради.\nХотиржам бўлиш ва ухлашга ёрдам берадиган энг яхши усул китоб ўқишдир. Телевизор ёки телефондан тарқалаётган ёрқин нур мияга уйғониш кераклиги ҳақида сигнал юборади. Китоб ўқиш эса аксинча таъсир кўрсатади – мия ухлаш вақти бўлганлигини тушунади.\nМутолаа қалбни юмшатади.\nКитоб ўқиш жараёнида ўқувчи қаҳрамонлар билан бирга бўлади. Уларнинг қувонч ва ташвишларига шерик бўлади. Тадқиқотлардан маълум бўлишича, бадиий асар ўқиган одам ҳаётда ҳам бошқаларнинг ҳис-туйғуларини яхши тушунар экан.\nМутолаа мия фаолиятини яхшилайди.\nЭмори университети олимлари китоб ўқиган инсоннинг ақлий салоҳияти бир неча кун давомида юқори ҳолатда бўлишини исботлашди. Тадқиқот муаллифлари китоб ўқиш миядаги асаб толалари сонини оширишини таъкидлашмоқда.\nМутолаа тушкунликка қарши курашишга ёрдам беради.\nШотландиялик олимларнинг тадқиқотларига қараганда, китоб ўқиш тушкунликни даволашнинг энг самарали воситасидир. Тушкунликка чалинган беморлар китоб ўқишни бошлаганларидан сўнг уларнинг тушкунликка тушиш ҳолатлари камайган.\nМутолаа инсонни гўзаллаштиради.\nЮқори даражадаги ақлий салоҳият инсоннинг ташқи кўринишини ҳам гўзаллаштиради. Ҳар қандай мавзуда қизиқарли суҳбат қура олиш ва ўз билимини намойиш этиш суҳбатдошининг меҳрини қозонишга ёрдам беради.\nМутолаа ҳаётдаги мақсадини англашга ва қийинчиликларни енгишга ёрдам беради.\nОгайо штати университети олимлари инсон қанча кўп китоб ўқиса, ҳаёт йўлини шунчалик аниқ танлашини таъкидлашмоқда. Китоб ўқиш ҳаётдаги тўсиқларни енгишга ҳам ёрдам беради, дейишмоқда улар.\nКитоб ўқийдиган инсонлар ҳаётда фаол бўлишади.\nСанъат миллий жамғармаси томонидан ўтказилган тадқиқотлар китоб ўқийдиган инсонлар маданий ва ижтимоий ҳаётда ҳам фаол бўлишларини исботлади.\nМутолаа хотирани ва фикрлаш қобилиятини яхшилайди.\nҲар сафар китоб ўқилганида мия фаол ишлайди. У олинаётган маълумотни сақлаш учун янги толаларни яратади. Тадқиқотларда аниқланишича, доимий равишда китоб ўқийдиган инсонларда фикрлаш қобилияти бошқаларга нисбатан секинроқ пасаяр экан.\nМутолаа сўз бойлигини оширади.\nКитоб ўқиётган пайтда нотаниш сўзлар ҳам учраб қолади. Уларнинг маъносини умумий мазмуни орқали ҳам тушуниб олса бўлади. Китоб ўқиш нафақат сўз бойлигини кўпайтиради, балки умумий саводхонликни ҳам оширади.\nМутолаа ёзувчилик қобилиятини ривожлантиради.\nКитоб ўқиш жараёнида муаллифнинг ёзиш услуби ҳам ўқувчига таъсир кўрсатади. Мусиқа тинглаш жараёнида мусиқачининг услуби тингловчига ўтгани сингари ёзувчининг услуби ҳам ўқувчининг ёзиш услубига таъсир ўтказади.\nМутолаа чет тилини ўрганишни осонлаштиради.\nДоимий равишда китоб ўқиш бошқа тилларни ўрганишда янги сўзларни осон тушунишга ва ёдда сақлаб қолишга ёрдам беради.\nМутолаа тинглаш қобилиятини ривожлантиради.\nҚанчалик ғалати туюлмасин, китоб ўқиш тинглаш қобилиятини оширади, бошқаларни осон тушунишга ёрдам беради. Бу айниқса, китобни овоз чиқариб ўқиганда янада самарали бўлади.\nМутолаа ижодкорлик қобилиятини ривожлантиради.\nОбафеми Аволау университети педагоглари бошланғич синф ўқувчиларининг машғулотларига мавзули комиксларни киритишганида, суратлар ва сўзлар аралашмаси болаларнинг ижодкорлик қобилиятларини оширишини аниқлашди. Китоблар катталарга ҳам ана шундай таъсир кўрсатади.\nМутолаа Альцгеймер хасталигига чалинишнинг олдини олади.\nҚатор тадқиқотлардан маълум бўлишича, кўп китоб ўқиган инсонлар Альцгеймер касаллигига камроқ чалинишар экан. Мия ҳам худди бошқа аъзолар сингари қўллаб-қувватлашга ва машқлар ёрдамида мустаҳкамланишга муҳтож бўлади. Китоб ўқиш эса бу борада энг самарали усулдир.\nБиргаликда китоб ўқиш ота-оналар ва болаларнинг ўзаро муносабатларини яхшилайди.\nПсихологлар биргаликда китоб ўқиш жараёнида ота-оналар ва болалар ўртасида ўзига хос муносабат ўрнатилади деб ҳисоблашади. Уларнинг айтишларича, бундай муносабат биргаликда телевизор кўрганда асло пайдо бўлмайди.\nМутолаа молиявий қийинчиликларни бартараф этишда ёрдам беради.\nСтатистика маълумотларига кўра, умуман китоб ўқимайдиган инсонларнинг 43 фоизи қашшоқликда яшайди. Саводли инсонлар орасида эса қашшоқликда яшайдиганлар 4 фоизни ташкил этади.\nКўп китоб ўқийдиган болалар дарсларни яхши ўзлаштиришади.\nТадқиқотларда аниқланишича, китоб ўқишни хуш кўрадиган болалар мактабда ҳам яхши ўқишади. Улар грамматикани ҳам, математикани ҳам яхши ўзлаштиришади.\nМутолаа жиноятчиликнинг олдини олади.\nЎтказилган тадқиқотдан маълум бўлишича, панжара ортида саводхонлигини оширган жиноятчилар озодликка чиққанларидан сўнг бошқа жиноятчиларга нисбатан жиноятга 30 фоиз камроқ қўл урадилар.\nМутолаа яхши ҳикоягўйга айлантиради.\nИнсон китобни қанча кўп ўқиса, ҳикоя қилиш қобилияти шунчалик ошади. Кераксиз гапларни камроқ гапириб, кераклиларини яхшироқ етказадиган бўлади.\nМутолаа яхшилик қилишга ундайди\nФаол китобхонлар хайрия ишлари билан бошқаларга нисбатан уч марта кўпроқ шуғулланишади. Мутолаа муҳтож инсонларга ёрдам қўлини чўзишга ундайди.\n“Хуршид Даврон кутубхонаси”\nМаҳалла етакчиси кўпроқ халқ орасида юриши керак!\nNext story Ёш мутахассисларга муносиб иш ўринлари\nPrevious story Китоб тақдимоти: Барқарор тараққиёт йўлида


Баҳор фаслида табиат жуда очилиб кетади. Ҳавода ажиб ифорлар таралади. Дил яйрайди. Боғларни, тоғларни-ку қўяверинг, чўллар ҳам яшнаб кетади. Бепоён даштларда ажиб манзараларни кўрасизки, кейинроқ ёз ёки куз фаслида келсангиз бу ҳудудда баҳорда шундай ажойиботлар бўлганини тасаввур ҳам қила олмайсиз.\nБундай пайтда табиат ошуфтаси бўлган киши уйда ўтира олмайди, кўнгил табиат сингари яйрагиси келса керак-да… Мен ҳам кўнгил измига бўйсуниб, саёҳатга чиқиб кетганимни билмай қолибман. Шу ўзимизнинг Ғаллаорол туманидаги Тоғайтепа ва Суғумбой қишлоқлари кенгликларига…\nҲаво артилган ойнадек тиниқ. Осмонда сўфитўрғайлар чириллайди. Муаллақ турганча қўшиқ куйлайди. Ҳайратингиз ошади. Қандай қилиб ҳавода муаллақ турар экан-а? Кейин дарров ерга қўниб, худди сувга чўккандек ғойиб бўлади. Узоқда тоғлар кўзга ташланади. Юраверсангиз яқинлашиб келаётганга ўхшайдию, яна диққат қилсангиз ўша жойда турганини кўрасиз.\nОсмонда бургут пайдо бўлади. Назаримда у шу чўққилардан учиб келган. Ҳозир теварак-атрофда емиш кўп. Қушлар бола очяпти. Гоҳо чўл тулкилари кўзга ташланиб қолади. Шарпа сезилиши билан ўзларини панароқ жойга олишади. Бу жойдан узоқлашганингизда, уларнинг кузатиб турганини сезасиз. Сезасизу уларнинг туси ер рангида бўлганлигидан билинмайди.\nКутилмаганда рўпарамда бир қуш ўтиб қолди. Тувалоқ экан. Унга болалигимдан қизиқаман. У ҳақида кўп маълумотлар тўплаб алоҳида фотоальбом қилганман. Тувалоқнинг вазни бир килограммдан икки ярим килограммгача келади. Қанотларининг узунлиги 350-400 миллиметр. Патлари сарғиш, қум рангида, худди атайлаб чизиб қўйилгандек қорамтир йўл-йўл чизиқлари бор. Буталар орасида, даштдаги ялангликларда тезда кўзга ташланмайди. Унинг тез югуришини кўриб ҳайратингиз ошади. Соатига 35-40 километр тезликда югура олади. Югурганда бўйнидаги узун «ёқаси» – оқ патлари аниқ кўзга ташланиб, янада чиройли бўлиб, ялтираб кетади.\nАфтидан буталар остида уяси бўлса керак, тез югурди-ю, ортидан бормаганимни кўриб тўхтади. Кейин қаёққадир йўқолиб қолди. Буталар тагида уяси бор экан. Бир жуфт тухум, биттаси очиб чиқибди. Палапон ожизгина чийиллайди. Демак, она тувалоқ мени кўриб, чалғитиш учун уясидан чопиб чиққан. Нар тувалоқ овга кетган бўлса керак. Одатда мода қуш тухум босади, нар эса жуфти учун ризқ териб келади. Улар ковул мевалари, шувоқ поялари, шунингдек, калтакесак ва турли ҳашаротлар билан озиқланади.\nОрадан кўп вақт ўтмай нар тувалоқ ҳам пайдо бўлди. Энди бир жуфт тувалоқ атрофимда айлана бошлади. Палапонларининг хавф остида қолаётгани уларга тинчлик бермасди. Мен бу ердан узоқлашганимда улар тинчиб қолишди.\nЙўлда кетаяпману ўйлайман. Тувалоқлар камайиб кетганлиги учун «Қизил китоб»га киритилган. Кўпайтириб, яна табиатга қўйиб юборишса, балки шунда кўпайиб кетармиди…\nЎша куни шу хаёллар билан саёҳатдан қайтдим. Қайтдиму тувалоқларни хаёлдан чиқариб бўлмади. Палапонлар ва она қушнинг атрофимда нолакор айланиши кўз олдимдан кетмайди. Шундай кунларнинг бирида танишим Маматқул Жумановни учратиб қолдим. У ҳам табиат шайдоси. Унга дардимни айтдим…\n– Ҳа, бу иш қилиняпти, – деди Жиззах вилояти овчилар ва балиқчилар жамияти раиси Маматқул ака Жуманов хотиржам. – Йўрға тувалоқлар махсус инкубаторларда очирилиб, парваришланиб, сўнг табиатга қўйиб юборилмоқда. Табиат – инсонлар учун берилган бебаҳо инъом. Шундай экан атроф-муҳитни, яъни келажагимизни муҳофаза этиш барчамизнинг муқаддас бурчимиз бўлмоғи лозим.\nШу билан кўнглим хотиржам тортди. Табиатни асраётган одамлар борлигидан, табиатни асрашга эътибор қаралаётганидан хурсанд эдим. Ахир табиат билан барчамиз бир бутунмиз. Шундай. Ўзлигимизни асраяпмиз.\nТувалоқнинг 11 уруғга мансуб 24 тури бор. Ўзбекистонда 3 тури – тўхтатувалоқ, бизғалдоқ ва йўрға тувалоқ учрайди. Улар Табиатни муҳофаза қилиш халқаро иттифоқи ва Ўзбекистон Республикаси «Қизил китоб»ларига киритилган.\nҒаллаорол туманидаги 29-умумтаълим\nмактабининг олий тоифали биология фани ўқитувчиси


Мия ёшлигини сақлаб қолишда ёрдам берувчи 5 та одат » Ўзбекистон янгиликлари – Zamin.uz\nМия ёшлигини сақлаб қолишда ёрдам берувчи 5 та одат\n05 октябрь 2017, 16:34\nКамҳаракат ҳаёт тарзи ва зарарли одатлар бутун организмга, шу жумладан, мияга ҳам зиён етказади. Ёш ўтган сайин Альцгеймер касаллигининг юзага келиш ва ривожланиш хавфи ошади.\nҲаётий муҳим орган барвақт кексайишининг олдини олиш учун бир нечта фойдали маслаҳатларга қулоқ тутиш керак.\nОвқатланиш одатларингизни ўзгартиринг\nСоғлом овқатланишга риоя қилиш нафақат қомат ва умумий саломатлик учун, балки мия учун ҳам фойдалидир. Одатларингизга оддий ўзгартиришлар киритишдан бошланг. Масалан, кечки қаҳвани кўк чойга алмаштиринг. Унда камроқ кофеин ва кўп антиоксидантлар бор, улар мия ҳужайраларини зарарлардан ҳимоя қилади. Дудланган маҳсулотлар истеъмолини камайтиринг.\nҲар куни ҳеч бўлмаса, 20 дақиқадан спорт билан шуғулланинг\nҲаракатланиш билан боғлиқ фаоллик мия саломатлигини қўллаб-қувватлаб туриш учун зарур. Аэробика қон айланишини тезлаштиради, хотирани яхшилайди ва миянинг янги ҳужайралари ўсишини кучайтиради. Янги нейрон алоқалар шу тариқа пайдо бўлади.\nҚулайлик ҳудудини тез-тез тарк этиб туринг\nМияни турли вазифалар билан зўриқтирсангиз, у ёшлигини узоқ вақт сақлаб қолади. Кенг тарқалган фикрларга қарамай, мия дастурлаштирилмаган, балки ўзгаришга қодир. Истасангиз, масалан, эски одатлардан халос бўлиб, уларнинг ўрнини янгилари билан алмаштириш мумкин. Миянинг бу хусусияти нейропластиклик дейилади.\nУйқу вақтида лимфатик тизимимиз мияни нейротоксинлардан, шу жумладан, Альцгеймер касаллигини чақирадиган бета-амилоидлар ва тау-оқсилдан ҳамда Паркинсон касаллигига сабабчи бўладиган альфа-синуклеиндан тозалайди. Мияни тозалаш жараёни вақт талаб қилади. Айнан шу сабабли одам суткасига 7—9 соат ухлаши керак.\nФаол мулоқотда бўлинг\nЁш ўтган сари бизнинг мулоқот доирамиз торайиб, биз камроқ одамлар билан суҳбатлаша бошлаймиз. Бошқалар билан камроқ гаплашадиган одамларда ақлий қобилиятлар киришимли кишиларникига нисбатан 70 фоизга пасайиб кетар экан.\nЯнгиликлар » Ҳаёт тарзи » Мия ёшлигини сақлаб қолишда ёрдам берувчи 5 та одат


17:05 / 11.02.2018\nБугун Президентимиз Шавкат Мирзиёев ташаббуси билан Чилонзор туманида барпо этиладиган масжидга Шайх Муҳаммад Содиқ Муҳаммад Юсуф номи берилиши ҳақидаги хабардан юртимизнинг жуда кўп мусулмонлари хурсанд бўлишди. Шайх ҳазратларидан жуда катта улкан маърифий мерос қолди. У кишининг шогирдлари, ёрдамчилари ҳам кўп эди. Шуларнинг бири Абу Муслим номи билан танилган Адҳам Атажановдир.\nШайх Муҳаммад Содиқ Муҳаммад Юсуф ҳазратларининг Абу Муслимга нисбатан муҳаббатлари бўлакча эди. Унинг интеллектини, заковати ва уламоларга нисбатан муҳаббатини кўп эслардилар. Замонанинг сиёсий ва ижтимоий таҳлилларида теранлигини, шеърият ва адабиётда завқининг ажойиблигини, янги ғоялар кашфиётида уфқи кенг эканини алоҳида эътироф қилардилар. Абу Муслим биз учун Ҳазратимиздан қолган қимматли омонатдир. Ўзбек халқи учун ҳам омонатдир.\nУнинг тақдири жуда мураккаб ва достон қилишга арзийди. Ўзи поляк миллатига мансуб бўлса ҳам, тақдири ўзбеклар, Ўзбекистон билан чамбарчас боғлиқ. Биз, ўзбеклар уруш вақтида қанча-қанча етимларни бағримизга олган миллатмиз. Наҳотки, бугун бир поляк йигитига ёрдам бериб юбора олмаймиз. Ҳақиқатдан ҳам нега ёрдам бериб юбора олмаймиз?!\nҲа, ижтимоий тармоқларда у ҳақида постлар трендга айланди. Президентимиз номига мурожаатлар ҳам бўлди. Хўш, Абу Муслим ким? Унинг Ўзбекистондаги ўрни қандай? Шу саволларга жавоб излаш ниятида Kun.uz ҳам бир мақола тайёрлади. Абу Муслим билан боғландик, саволлар бердик ва жавоблар олдик.\nАбу Муслим 1975 йил июль ойида Тошкент шаҳрида туғилган. Отаси ригалик бўлиб, миллати поляк. Тошкентда зилзила бўлганида кўнгилли ишчи бўлиб келган. Онасининг миллати корейс. Оилада қийинчиликларга дуч келгани сабабли Абу Муслим ва опачаси болалар уйига топширилган. 1977 йилларда Қозоғистоннинг Чимкент вилояти Туркистон шаҳрида яшовчи миллати ўзбек бўлган Атажановлар оиласи ўзларига фарзанд қилиб асраб олишган. Туркистонда ўрта мактаб, Аҳмад Яссавий номидаги (Қозоғистон) Халқаро университетнинг ҳуқуқшунослик факултетини тамомлаган. Халқаро Интеллектуал мулк ташкилоти — WIPO Academy’нинг дипломига эга.\n1994 йил Тошкент шаҳрига кўчиб ўтган. Фуқаролиги йўқ шахс мақоми берилган. Фуқаролик ҳақидаги қонунга кўра, Ўзбекистонда 5 йил яшаб, сўнг фуқаролик олиш ниятида бўлган. Аммо, Тошкентда туғилгани боис, беш йил кутмасдан ҳужжат топшириши мумкин бўлган.\n— 1994 йили, яъни кўчиб келган йилларингиз Ўзбекистон фуқаролигини олиш имкони бўлмаганми?\n— Ўша вақтларда пулга ёки бошқа таниш-билиш йўллари билан қилиш мумкин, деб эшитардим. Аммо шундай бўлса ҳам мен бу йўл билан Ўзбекистон паспортини олишни ўзимга эп кўрмаганман. Қонуний йўллар билан оламан, деб ўйладим. Ўша вақт керакли ҳужжатларни керакли жойларга топширганман. Аммо орадан 20 йиллар вақт ўтган бўлсада, бу иш амалга ошмаяпти. Шавкат Мирзиёев президент бўлганидан кейин анча одамлар фуқаролик олаётганини эшитдим, кўрдим. Унгача бу жуда қийин масала эди. Масала ижобий ҳал қилинаётганини кўргач, умид пайдо бўлди.\n— Яъни, сиз Президент номига ариза ёзгансиз, шундайми?\n— Ҳа, шундай деса ҳам бўлади. Ўтган йили Президент порталига ариза ёздим. Сўнг қандайдир текширувлар бўлди. Паспорт столига чақириб, баъзи нарсаларни текширишди, савол-жавоб қилишди-ю, масалани менинг зараримга ҳал қилиб беришди. Бир йил олдин Тошкентда туғилган ва бутун умр Тошкентдан чиқмаган, Ўзбекистон армиясида хизмат қилишга ҳам улгурган катта ўғлимни фуқароликдан маҳрум этишди. Эмишки, нотўғри берилган экан. Ота-онасининг бири Ўзбекистон фуқароси бўлмагани учун фарзанди ҳам фуқаро бўла олмас эмиш. Кейин иккинчи ўғлимга ҳам шундай Фуқаролиги йўқ шахс, деган паспорт берилди.\n— Кейин ҳеч нарса қилмадингизми?\n— Яқинда яна бир марта порталга ёздим. Яна ўша умумий гаплар билан ишим ҳал бўлмади.\nАбу Муслим 2003 йилдан бошлаб Ўзбекистонга қайтган таниқли уламо Шайх Муҳаммад Содиқ Муҳаммад Юсуф ҳазратлари билан яқиндан танишган. Шайх ҳазратларининг исломий сайтни ишга тушириш керак, деган таклифини қабул қилиб Islom.uz сайтини ишга туширди. Шу сайт фаолияти доирасида жуда кўп фойдали лойиҳаларни амалга оширди. Хусусан, Адҳам Атажановнинг таклифларига кўра, Ўзбекистонда илк бор «Фатво хизмати» ишга туширилди. Яъни, бу лойиҳага кўра, дунёнинг истаган чеккасидан истаган одам етук дин олими ҳисобланган шайх Муҳаммад Содиқ Муҳаммад Юсуф ҳазратларига бевосита савол бериш ва саволларига жавоб олиш имконига эга бўлди.\nОрадан яна бир оз вақт ўтиб, Қуръони каримнинг ўзбек тилидаги маънолар таржимасини онлайн ўқиш учун катта лойиҳани ишлаб чиқди. Мазкур лойиҳа ҳам муваффақиятли қабул қилинди. Машҳур муҳаддисларнинг китобиларини таржима қилиб, кенг халққа етказиш учун амалий ишларни бажариб «Муҳаддис» деб номланган веб-лойиҳани ишга туширди. Мазкур лойиҳа «Олтин силсила» китоблари туркуми билан китоб бўлиб нашрдан чиқишига асос бўлди.\nБундан ташқари, диний-маърифий мазмунда 20 дан ошиқ веб-лойиҳани ишга туширди. Ҳар йили бўлиб ўтадиган Ўзбекистон интернет танловларида ғолиб бўлиб келди. Кузатувчиларнинг айтишича, Адҳам Атажанов тарафидан ишга туширилган йигирмадан ошиқ диний-маърифий сайтлар жаҳолатга қарши маърифат вазифасини бажарган ва шу вазифани ҳали ҳам бажариб келмоқда.\n— Шайх ҳазратлари билан қандай танишгансиз?\n— Шайх ҳазратлари, Аллоҳ таоло раҳматига олсин, ажойиб инсон эдилар. Ҳазрат билан илк бор учрашганимда, меҳмон кутадиган хоналарига эмас, ҳовлиларига олиб кирди. Сўриларида ўтириб анча гаплашдик. Диндан кўп нарсалар сўрадилар (диний илмим борми ёки йўқми билиш учун савол-жавоб қилиб, имтиҳон қилган бўлсалар керак). Сўнг, жавобларимдан қониқиб, энди мен билан бирга бўласиз, сизни ҳеч кимга бермайман, дедилар кулиб. Ана, Аллоҳ таолонинг мендек бир ўксик, етим бўлган бир йигитни — Исломнинг кибор уламоси ҳазрат шайх хизматига йўллаб қўйиши. Динга хизмат қилишга ташна одамнинг бундан ортиқ яна қандай орзуси бўлиши мумкин. Қанча-қанча ўзбеклар шайх ҳазратларининг ҳизматларини қилсам, деб орзу қилишини яхши биламан. Аммо мен кимман? Адашиб келиб қолган бир поляк йигит бўлсам, деб бошқаларга қараганда кўпроқ ҳаракат қилардим. Дуоларини олишга шошардим\n— Шайх ҳазратлари қошида хизматларингиз айнан нималардан иборат эди?\n— Интернетда Исломни ўзбек тилида даъват қилиш учун шайх ҳазратлари барча имкониятларни қилиб берди. Сайтлар билан боғлиқ ижод ишларига аралашмас эди. Ижодимда эркин эдим (шунинг ўзи ҳам катта гап). Лекин баъзи масалаларда маслаҳатларини олиб, ишлар эдим. Ажойиб даврлар, ажойиб хизматлар эди. Ўшанда ахборот технологиялари оламида янги бўлганимиз учун кўп нарсаларни илк бор кашф қилдик. Янги нарсаларни ўйлаб топдик. Ҳеч кимга тақлид қилмасликка ҳаракат қилдик. Ҳозирги Исломий-маърифий сайтларнинг аксарининг ишлаш ва материалларни тақдим қилишида биз бошлаган ишларнинг таъсири катта бўлгани шубҳасиз.\nАбу Муслим (Адҳам Атажанов) Интернетда Ўзбек тили, адабиёти ва тарихининг амалий тарғиботчиси ҳисобланиб, бу соҳада кўзга кўринадиган анча ишларни бажарган. Дунёдаги энг машҳур веб платформаларнинг аксарини ўзбек тилига таржима қилган (vBulletin, phpBB, smf, php-nuke, mambo, joomla, drupal ва ҳ.к). Бу ишлари билан Ўзбек интернетининг ривожига ўзига яраша амалий хисса қўшган. Ўзбекистон тарихи ва адабиёти, оила институтига бағишланган ўзбек тилидаги йирик сайтлари ҳам бор. Бу сайтларни ўз маблағлари ҳисобидан юритиб келмоқда.\n— Миллий тарих, адабиёт ва қадриятларга бағишланган сайтларингиз ҳам бор. Шулар ҳақида ҳам тўхталиб ўтсангиз...\n— Ёшлигимдан динимиз, тарихимиз, адабиётимизга нега ғайриоддий ҳолда қизиқишим, бу мавзудаги деярли барча китобларни нега бунчалик қизиқиш билан ўқиб ўрганишимни, вақт ўтгандан сўнг тушундим. Аллоҳ таоло бекорга мазкур илмларга қизиқишни дилимга солмаган экан. Ҳаммаси хизмат учун жуда керакли бўлди. Тарих, адабиёт ва оилага оид махсус лойиҳаларни ишга туширдим. Ўзбек тилида бундай веб-лойиҳалар йўқ эди.\nАксарият одамлар бир киши шунча ишларни қандай уддалади экан, деб ҳайрон бўлади. Ўзим ҳам ҳайрон бўламан. Аммо ҳамма гап етимлигимда бўлса керак. Чунки ўзинг учун ўл етим, деб ҳамма қатори эмас, ҳаммадан бир неча баробар кўп ишлаш керак бўлади. Самара ҳам шунга яраша бўлса керак. Орадан бир неча йил ўтиб, сайтларимиз танилди, тан олинди. Кунларнинг бирида бир даврада сайтлар ҳақида гап очилганида, кимдир шундай сайтларни қилиш учун жуда кўп билимли одамлар (жамоа) керак, деди. Ҳазрат ўшанда тўғри Исломдан билими бўлмаган одам бундай сайт қила олмайди, бу сайтларни Абу Муслимнинг ўзи қилди, ўзи тўлдирди ҳамда у ҳозир сайт мудиридир, деб мақтаганди. Сўнгги вақтларда сайт ишлари кўлами ошгач жуда кўпчилик ёрдам берадиган бўлди. Аммо сайтларнинг техник ва контенетларига ўзим бош-қош эдим.\nШунингдек, Абу Муслим Ўзбекистон мусулмонлари диний идораси, «Ҳидоят» журнали ва Имом Бухорий номидаги Тошкент Ислом институтининг веб-лойиҳаларини ишга туширишда бевосита иштирок этиб, бу лойиҳаларни бошқарган.\n— Islom.uz’дан бошқа диний сайтларни ҳам қилган экансиз-да?..\n— Бундан 15 йил олдин. Шайх ҳазратлари Диний идоранинг интернет сайтини ишга тушириш керак экан. Сиз бу ишнинг устасисиз, биздан ёрдам сўраб илтимос қилишяпти, шунга нима дейсиз, дедилар. Мен: «Сиз нима десангиз, шу», дедим. Сўнг, Диний идоранинг сайтини ишга тушириш учун ишга киришиб кетдим... Шу орада диний идорадан шу жойда ишланг, барча шароитларни қилиб берамиз, деган таклиф ҳам бўлди. Кўнглим шайх ҳазратлари билан бўлгани боис, бунинг иложиси йўқ эди. Идора сайтини ишга туширганимни кўриб, бошқалар ҳам сайтларини ишга тушириб беришимни илтимос қила бошлади. Шогирдлар чиқардим.\nИнтернет нашрларида, газета ва журналларда унинг ижтимоий-сиёсий мавзудаги мингдан ошиқ мақола, таржима ва бошқа асарлари бор. «Бағдоднинг қулаши», «Шахсга сиғиниш», «Қизил террор», «Янги Дунё», «Коррупция», «Миссионерлар ҳамласи», «Асранди бола ноласи» ва «Фитна» деб номаланган китобларининг муаллифи ҳамдир. Бундан ташқари, Афлотуннинг «Парменид» ва Макиаввелининг «Ҳукмдор» китобини Ўзбек тилига таржима қилган. Адҳам Атажанов Интернетдаги турли ижтимоий тармоқ ва форумларнинг фаол иштирокчиси. “Фейсбук”даги ўзбекистонлик энг машҳур блогерлардан.\n— Жуда кўп нарсалар ёзасиз, таржима қиласиз ва тайёрлайсиз. Ҳатто бизнинг сайтда ҳам бир нечта таҳлилий мақолаларингиз бор.\n— Ишим шуни тақозо қилгани боис кўп хабар ва мақолалар ёзаман, асосан, таржима қиламан. Ёзгандан кўра, таржима қилиш қийин. Чунки бировнинг нарсасини худди ўзидек қилиб етказиш учун меҳнат қилиш керак. Сўнгги 15 йил ичида ёзилган нарсалар ҳам кўпайиб кетгани учун уларни китоб қилиш осон бўлди. Бошлаб қўйган ишларим ҳам кўп.\nБундай мутахассислар Ватанимиз учун бугун сув ва ҳаводек зарурдир. Ватанимиз учун фойдаси тегиб келаётган, бутун онгли ҳаётини Ўзбекистон заминида ўтказаётган, тақдирини шу азиз Ватан билан боғлаган бу каби инсонларнинг нима учун фуқаролик олишлари қийин, деган саволни очиқ қолдирамиз...\nСаакашвили унга Грузия фуқаролиги қайтарилишини талаб қилди\n20:56 / 02.07.2018\nРоман Абрамович Исроилнинг энг бадавлат кишиси дея эътироф этилди\n00:30 / 29.05.2018